text:
“SAKALI-sakali awak paralu juo jadi kuciang jantan,” kecek Mak Haji Itam nan sadang mangalaikan kapalonyo di sandaran palanta. Garimih mulai antaro ujan jo tiado. Cewang di langik indak basuo jo gabak. Pikirannyo manguliliangi dunia pulo. Jaman galobal alah dulu masuak tangkurak Mak haji itam.“Baa ka indak jadi panuruik, kudian jadi pak turuik. Urang nan paliang patuah,” Ogah Mak Manindiang Alam. Inyo biaso jadi mandua tambang ameh Manggani di jaman Bulando. Sunguiknyo marantiang tajaleo, bidang baunyo leba, tangan-tangannyo kukuah.
“Baraja ka alam nan takambang, baa bana aratinyo dek Mak Haji Itam tu”, Mak Manindiang Alam malengong. Mak Haji Itam alah sapuluah taun nan lalu pai ka Makah. Sangkek tu agak murah, kok diaragoi jo ameh, iyo 100 ameh, alah sampai awak ka Makah.
“Sabalun pai ka Makah, den bali Kuraan nan punyo bahaso Indonesia, di sampiang aratinyo ado pulo jo bahaso Arab. Kutiko aden sampai di Madinah, awak bao Kuraan tu masuak musajik Nabawi. Di pintu dirosoknyo taih kain den.Taih tu dipacik dek Asykar. Inyo kaluakan Kuraan itu, tacangang-cangang Asykar tu, Kuraan apo pulo ko?”.
“Mak Haji itam tanyonyo?”, karano inyo indak tau bahaso Arab, inyo sarupo urang indak tau sajo. Mancirucuah masuak musajik. Inyo dapek tampek di bawah atok musajik Nabawi nan bisa bajalan tu. Angin padang pasia mulai marambah, kalimpanan mato awak, tasumbek iduang awak, awak pakai masker tu, sarupo kabau bakungkuang awak.
“Aie Zamzam tu lai den minum”, Mak Manindiang Alam maangguak-angguak tapana. Tawa jo sajuak bana aie zamzam tu. Awak lai baniek tapi alun sampai juo lai, karano arago pitiah awak jo dolar indak manantu.
“Pasang niek, lambek lamo ka sampai juo”, sogah Mak Haji Itam. Sakali inyo batamu jo catatan, bahaso surek Tuanku Nan Renceh pernah dibali 500 gulden dek apak dari Onggang Parlindungan, kutiko sikola rajo di Bukiktinggi .
“Kecek urang, Tuanku Nan Renceh indak tamaik mambaco Al-Quran doh, anyo sampai surek ama sajo”, Mak Manindiang Alam mancirocoh, “tapi baa, inyo kareh manjalankan syariat. Indak basah batu tapakan ka rumah, basuo jo urang makan siriah, tabik suganyo”.
“Beda jo zaman awak ko, kok kaji talalu tinggi bana, tapi banyak taicia”, Mak Haji Itam mambirunguik. Palanta alah mulai langang, tingga inyo jo Mak Manindiang Alam nan barabuik maota kareh.
Lai dapek mancium Ajrul Aswat kutiko tawaf?”, Mak manindiang Alam batanyo. Garimih bacampua paneh, sarupo paneh tangah ari. Matoari basambunyi di baliak awan.
“Pacah kaco mato den badarai jatuah, arum bana Ajrul Azwat tu!, ayo bana arun”, kanang Mak Haji Itam. Mak Haji Itam dapek mancium Ajrul aswad katiko tawaf sunat sasudah mugarib ka sumbayang Isya.
“Pabilo Manindiang ka dapek panggilan Nabi Ibrahim ko?”, Mak Haji Itam maliek ka Mak Manindiang Alam. Inyo taringek buku Dapek panggilan Nabi Ibrahim nan dikarang dek Haji Rosihan Anwar.
“Haji waang tu?” tukeh Mak Haji Itam basiloroh. Inyo balalu dan Mak Manindiang Alam juo basugiro ka pai ka pakan Sinayan. Pakan nan rami hari Senin…
Sumber : http://parewasatosakaki.blogspot.com


c: text/html

text:
Sajak baliak dari manghadiri acara silaturrahmi juru kunci gunuang-gunuang barapi seluruh kepulauan nusantara ko, lah barubah bana gaya Mangkutak kini.
Kama pai, di pinggang Mangkutak bagantuangan babagai kunci, labiah banyak pulo lai dari kunci garin musajik jamik.
Tiok malangkah, kunci samo kunci balago-lago, babunyi-bunyi roman giriang-giriang perak anak-anak ketek mulo pandai bajalan.Biasonyo Mangkutak nan pakai kupiah itam, manyandang kain saruang puda, kini lah baganti jo deta kain itam bamaniak-maniak, basarawa itam lapang senteang kaki, batirawang tapinyo jo banang ameh.
Bajunyo saroman baju pendekar pilem Cino, atau baju-baju pandeka-pandeka dari Goa Hantu.
Pokoknyo, satiok inyo lalu di muko lapau atau musajik, urang taruih se malengong ka inyo. Tacangang.
“Mang. Baa mangko co iko bana waang kini. Ado nan salah samek ndak, mako barubah gaya waang saratuih sapuluah persen?” tanyo Sabai sambia galak bagumam mancaliak gaya adiaknyo tu.
“Waden baru pulang dari acara silaturahmi juru kunci gunuang-gunuang Marapi saluruah Nusantara. Jadi, memang saroman ikolah pakaian kami sebagai juru kunci,” jawek Mangkutak.
“Waang jadi juru kunci? Nomor tigo? Nomor pincik? Bilo waang batandiang? Apo nan dipatandiangan? Baa mangko dapek jadi juru kunci waang?” tanyo Sabai mangkatutuih.
“Waden ko kan urang Minang ciak. Di Indonesia, memang urang Minang ko kini jadi juru kunci. Urang nan taruih se tagak di nomor pincik. Waden baitu pulo,” jawek Mangkutak.
“Saudagar waang? Urang manggaleh waang? Olahragawan waang? Mako babuek bana acara silaturrahminyo?” tanyo Sabai.
“Ciak, juru kunci gunuang-gunuang barapi tu mukasuiknyo adolah urang nan bakuaso, urang nan punyo wewenang mambukak pintu gunung marapi. Kalau indak ado juru kunci, mungkin tiok sabanta se gunuang marapi tu muntah-muntah, indak dapek dikandalikan. Caliak dek aciak kunci-kunci den ko ha! Iko kunci paganyo, iko kunci pintu masuak, iko kunci masuak ka ruang tangah, iko kunci masuak ka dapua, iko kunci masuak ka biliak ketek, iko kunci pintu kalua, iko kunci naiak ka tingkek duo, iko ka tingkek tigo. Iko kunci pintu balakang. Ilang se ciek kunci tu, bisa-bisa gawat saluruah urang nan tingga di salingka gunuang tu,” kato Mangkutak sambia mambukak kunci-kuncinyo tu dari pinggangnyo.
“Jadi, apo tu nan dipersoalkan dek juru-juru kunci tu, mako babuek bana acara silaturrahminyo? Saroman silaturahmi saudagar-saudagar pulo, ndak?” tanyo Sabai.
“O, banyak persoalan nan harus segera diatasi.
Kami juo mambuek SOTK bagai.
Mambuek RPJM bagai. MoU-MoU bagai.Pergumai-pergumai bagai,” jawek Mangkutak.
“Pergumai? Apo tu?” tanyo Sabai.
“Peraturan juru kunci gunuang marapi se Indonesia,” jawek Mangkutak.
“Tapi nan penting, kami saluruah juru kunci alah mambuek kebulatan tekad,” jawek Mangkutak.
“Ha, kebulatan tekad pulo bagai? Roman partai politik tu? Ka sato pilkada pulo jurujuru kunci tu? Sia tokoh alternatifnyo?” solo Sabai.
“Kok sato bana kami pilkada, ciak, indak juo ka manang doh. Sabab kami kan juru kunci. Di ma talatak kami tatap jadi urang nomor tigo. Nomor pincik,” jawek Mangkutak.
“Jadi, untuak apo tu kabulatan tekad tu?” tanyo Sabai.
“Samacam sumpah pemudo lo, ciak. Sumpahnyo roman ko ha. Partamo, saluruah juru kunci indak buliah manjadi urang nomor duo, apolai untuk manjadi urang nomor satu. Juru kunci harus tatap posisinya sebagai urang nomor pincik,” kato Mangkutak.
“Roman nasib urang Minang kini mah,” solo si Sabai.
“Kaduo, Saluruah juru kunci harus mamasuak an kunci ka lubang kunci, jaan ka lubang-lubang lain. Katigo, Jaan maninggakan kunci di lubang kunci. Kunci musti dicabuik kalau lah sudah dimasuakan.”
“Roman anggota-anggota DPR nan tatangkok basah tu mah ndak Mang,” solo si Sabai.
“Kaampek, Jaan mambuek duplikat kunci duo atau tigo. Mukasuiknyo, induak-induak kunci jaan di-poliandri-an pulo, kunci banyak lubangnyo ciek,” kato Mangkutak.
“Indak buliah balaki banyak, baitu kan?” tanyo Sabai.
“Kalimo, pertahankan kunci sampa titik darah penghabisan. Kalau darah habih, mintak ka PMI, tambah darah. Indak buliah dicampua-campua antaro darah juru kunci jo darah juru mudi,” jawek Mangkutak manarangkan.
“O, baitu. Nan waang sandiri Mang. Juru kunci gunuang apo?” tanyo Sabai.
“O, waden juru kunci untuak ampek gunuang! Gunuang Marapi, gunuang Singgalang, gunuang Sago, gunuang Talang. Barek tugas den mah ciak,” jawek Mangkutak.
“Gunuangnyo ampek kuncinyo ciek, baitu?” tanyo Sabai.
“Takana dek Ai, lalu nan manjadi juru kunci gunuang Panggilun sia Mang?” tanyo Sabai.
“Aciak bagarah juo baru lai. Juru kunci gunuang Panggilun tu Walikota Padang molah,” jawek Mangkutak.
Dikarang oleh : Wisran Hadi

robotstxt: allowed

filter: keep


text:
Pulang dari baralek, Mangkutak langsuang singgah di rumah gadangnyo manamui aciaknyo nan banamo Sabai nan Aluih tu.
Gadih rancak, mantan raner up Uni Uda se alam Minangkabau ko nan alun juo balaki sampai kini. (Memang baitu dalam kaba Sabai nan Aluih, sampai kaba sudah, indak surang juo tukang kaba mancaritokan bahaso Sabai tu lai balaki atau indak).
“Baa acara baralek? Lai rami? Baa mangko babukak bana baju kabasaran waang ko? Angek bana hari kini?” tanyo Sabai sambia malatak an aie dingin di dakek Mangkutak tasanda tu.
“Memang luar biasa ciak! Kini sagalonyo lah dijadikan paket-paket pesanan. Tenda, galeh, piriang, bisa dipasan dalam ciek paket. Palaminan, suntiang anak daro, hiasan kamar, bisa dipasan dalam ciek paket pulo. Randang, gulai tunjang, pergedel, kalio jariang, bisa dipasan dalam ciek paket pulo. Kini awak indak paralu bana repot-repot lai. Angkek talepon, buek pesanan, tantuan hari baralek, beres! Sagalonyo kini bisa dipasan perpaket!” jawek Mangkutak.
“Lah katinggalan waang mah Mang. Pesanan-pesanan nan saroman tu lah lamo dibuek urang. Kini bahkan tampek baralek bisa dipasan jo kamar penganten nyo sakali! Baralek di hotel, anak daro jo marapulai diagiah kamar gratis duo malam,” jawek Sabai indak namuah kalah.
“Tapi kutiko urang mambuek musajik kini, bisa eceran ciak. Indak paralu dipasan per paket doh.
Lah tabaliak edong dunia ko,” kato Mangkutak.
“Apo mukasuik waang tu Mang?” tanyo Sabai.
“Kalau kini urang mambuek musajik, tonggak, kubah, mihrab, bisa dibali ketengan. Dibali ciek-ciek. Indak paralu bana tukang banyak-banyak digaji doh,” kato Mangkutak.
“Lah lamo dibuek urang saroman tu mah Mang. Itulah waang, ka musajik katiko mahadiri urang nikah sajo, indak tahu lai apo nan tajadi tiok hari di musajik,” kato Sabai mangaritik Mangkutak.
“Tapi kini ado pulo nan paliang hebat lai ciak,” kato Mangkutak sasudah maabih an aie dingin sa mok tu.
“Apo tu?” tanyo Sabai.
“Acara nikah kapatang ko bana-bana sangat menyentuh perasaan. Kutiko lah sudah sudah surek-surek nikah ditando tangani, tibolah saatnyo Kadi mambaco kutubah nikah. Sabalun tu, angku Kadi manyuruah anak daro jo marapulai sujuik ka bapak mande surang-surang mintak maaf. Kutiko nak daro marapulai tu sujuik tadangan bunyi bansi. Sudah tu permohonan dari anak ka urang tuonyo, mintak direlakan air susu nan alah dibarikan ka mereka tu kutiko masih bayi daulu. Tadanga suaro urang padusi bapantun-pantun sedih bacampua jo tangih. Tagak bulu ramang waden mandanganyo ciak,” kato Mangkutak.
“Sia nan maambuih bansi? Sia padusi nan bapantun-pantun mintak maaf tu?” tanyo Sabai heran.
“Itulah ciak. Mulo-mulo waden heran juo. Sasudah den sigi suok kida, tanyato suaro bansi jo suaro pantuin-pantun mintak maaf tu datang dari hape tuan Kadi. Ruponyo, lah disiapkan dek Tuan Kadi sajak dari rumahnyo. Pas kutiko acara tu, Tuan Kadi langsuang maiduik an hapenyo, dan acara nan mengharukan itu pun mulai. Ondeh ciak. Anak daro jo marapulai tu maluluang-luluang. Kami nan hadirpun tagak bulu ramang dek inyo,” kato Mangkutak.
“Iyo hebat tumah,” jawek Sabai saroman urang lai picayo lai indak.
“Tu baa lai?” tanyo Sabai.
“Sasudah acara salasai, ado pulo urang batanyo ka Tuan Kadi tu.
Mananyokan bara baienyo mambek paket acara nikah saroman tu,” jawek Mangkutak.
“Bara baienyo Mang,” tanyo Sabai.
“Ruponyo Tuan Kadi tu alah mambuek paket khusus, paket pernikahan namonyo. Jadi kalau urang nio mamasan, tasarah apo nan diparalu an urang tu. Kadi untuk proses pernikahan, sekian. Suaro bansi jo pantun-pantun sedih mintak maaf, sekian. Kalau ditambah pulo jo pakaian Arab untuk nikah, sekian. Pakai penyanyi kasidah, sekian pulo. Persis saroman urang mambuek paket baralek pulo. Tuan Kadi tu manawarkan pulo acara baralek Islami. Makanan halal, sekian. Pagar betis Islami sekian urang, sekian pulo pitihnyo. Langkok ciak! Langkok!” sorak Mangkutak.
Sabai manggeleng-geleng surang.
“Baa kok manggeleng-geleang surang aciak? Indak satuju aciak jo caro Tuan Kadi tu mambuek paket pernikahan?” tanyo Mangkutak.
“Kok iyo langkok paket pernikahan Tuan Kadi tu, dalam paketnyo tu lai tasabuik manyadiokan laki bagai?” tanyo Sabai.
“Manyadiokan laki?” kato Mangkutak.
“Kok indak, alun langkok paket Tuan Kadi tu lai!” kato Sabai sambia mancibie tagak maambiak mok aie dingin nan alah kosoang diminun dek Mangkutak
Dikarang oleh : Wisran Hadi


text:
Pagi menjelang barangkek takana manulis satu kurenah di ranah maupun dimanapun yang disebut dengan "mahajankan tuah". Dimulo jo nasehat mandeh kanduang, tampillah apo adonyo, ndak usah suko mahajankan tuah, beko talampau mahajan, kalua nan kuniang tu beko. Aratinyo sabananyo, ndak usah sok pandai, sok kayo dan sok gaya, samantaro urang alah bisa ma ukua dalam lubuak awak. Tapi dek awak tetap narsis manuruik anak-anak kini, mako norak jadinyo. Ado beberapa arena potensial melahirkan suasana untuak ma hajankan tuah.
1. Balelang Kue.
Di kampuang-kampuang, biaso lebaran ado hiburan masal dan diselingi dengan acara ba lelang kue. Ba lelang kue iko biasonyo adolah media untuak mancari dana bagi pembangunan dan kegiatan sosial. Biasonyo nan di lelang kue bolu gadang nan di hias atau singgang ayam. Kutiko lelang, musik akan rehat sejenak dan panitia akan mengambil alih panggung. MC lelang iko alah di tunjuak bana nan pandai ma angek panonton agar nio balelang. Beko naiaklah nan gadih-gadih tangguang tagak ka pangguang untuak mamacikkan kue atau singgang ayam. Ado duo sistem lelang kue ko, partamo, sisitem lelang nan dimulai jo pemanasan, caronyo salama kiro-kiro sejam, para pelelang akan jawek-manjawek dengan aturan, tiok mangecek inyo harus mambayia.
Isi kato-katonyo salain mengenalkan grup lelangnyo, kadang juga berisi cimeeh untuak grup lain. Setelah diraso cukuik, maka MC lelang akan berembuk dengan panitia, apokah kue iko bisa di jua lai. Kalau panitia menyatakan setuju, mako MC lelang akan mengumumkan kalau kue atau singgang nantun akan dijua (istilahnyo akan di bundar), lalu MC akan menawarkan kepada peserta lelang, sia nan ka manawar partamo. Mako baganti-gantilah group lelang iko menawar, masing-masing akan saling meninggikan harago.
Ketika harga muncul harga tertinggi, mako peserta lelang akan mulai berembuk, apakah mereka yang akan membeli kue dengan harga tersebut, kalau ya, mako inyo akan berteriak "Bundaaaaaaaaar !". Lalu panitia akan memanggil perwakilannyo untuak mengambil kue keatas pentas dengan di iringi musik. Cara kedua adalah karena proses pemanasan pada sistem pertama banyak menimbulkan perkelahian, mako saat ini jarang lelang memakai pemanasan, langsung saja tawar-tawar harga, siapa yang tertinggi tanpa menyebutkan kata-kata cemooh untuak group lain. Pengalaman ambo, terakhir lelang pakai pemanansan yang ambo caliak adolah tahun 80an, biasonyo tiok mangecek para pelelang akan menyerahkan uang mulai dari 1000 sampai 10.000. Untuk bundar kue atau singgang, kadang sampai 5 Juta.
Dek tabuso sumangaik urang rantau nan pulang rayo ko untuak manunjuakkan sia bana awak, terutama kapado gadis manis nan sadang mamacik kue/singgang di ateh pentas, tabaka dek group lain tambah pulo di sulo dek MC lelang, mako indak bapikia mangaluakan pitih, ternyata alah tabao pokok galeh deknyo. Tibo di parantauan, bansaik baliak. itu nan disabuik mandeh sebagai "talampau mahajankan tuah, kalua nan kuniang itu dari bawah"....he....he...
2.Kelompok Pengajian.
Kini banyak berkembang kelompok pengajian jo yasinan ibu-ibu di kota-kota (antah kok di ranah). Akhir-akhir iko kelompok iko sebagian kecil berubah manjadi ajang mahajankan tuah, baa mode itu ?. Ado ibu-ibu nan mempersiapkan bana penampilan untuak hadir di pengajian iko. Tiok pangajian penampilan langkok-"Turun Panuah" dan berbeda-beda. Modal untuk hadir di pengajian iko cukuik maha karena kalau 3 kali saminggu pangajian, mako baju beda, tasnyo beda, tarompanyo beda dan kalau dapek amehnyo makin gadang. Akhirnyo, esensi pengajian itu alah barubah manjadi "Fashion Show" dengan catwalk yang berbeda. Iko potensial manjadi ajang ma hajankan tuah.
Sakitu dulu sanak, panjang bana
Salam,
Andiko Sutan Mancayo


text:
Di muko palanta lapau ubek Mak Sati tabantang spanduk babunyi:
SELAMAT DATANG PESERTA DISKUSI PIL KADA. (tanggal 14? 5 ? 2010, pukua 13.00, sudah Jumahat)
Mak Sati ko, ado-ado sajo nan dibueknyo. Baliau pandai mamanfaatkan situasi, sahinggo aktivitas baliau tu hiduik.
Katiko pamarentah merencanakan Pil Kada, Mak Sati lah mandahului jo diskusi.
SELAMAT DATANG PESERTA DISKUSI PIL KADA. (tanggal 14? 5 ? 2010, pukua 13.00, sudah Jumahat)Sutan Mudo, Rajo Bagindo, Pono, Ajo Udin dan Sutan Kayo, turun dari oto mambaco tulisan spanduak.
Tapi itu alun tantu samo jo Pil Kada pamarentah. Mungkin Mak Sati promosi ubek kada. Nan rancak awak singgah sabanta supayo jaleh di awak apo bana mukasuik spanduk nan dipasang Mak Sati; Sutan Kayo manangahi karaguan rombongan.
"Assalamualaikum" Alaikumsalam, si Usuik nan manjawab. Mak Sati indak nampak.
"Di maa Mak Sati Suik?" Ajo Udin batanyo.
Ado di dalam; masuaklah! Dari dalam lapau Mak Sati manyambuik nan datang sambia manyalami surang-surang.
Tamu lah duduak di tampaek masiang-masiang. Mak Sati lansuang ka kurisi tinggi.
Mak Sati mamuloi. "Baa, labiah saputaran indak tampak puncak iduang angku-angku. Kama sajo bakaliaran?" Bak caro ikolah Mak Sati, kami cuma indak singgah saja katiko lalu di muko kadaiko. Indomo manjawab mawakili kasadonyo.
"Kini apo carito angku-angku? Sia nan ka maanta kecek, silakan".
Indomo manggaregeh mangecek manyampaikan mukasuik rombongan.
"Macamko Mak Sati. Kami nak tahu makasuit isi spanduk nan tapasang di muko tu. Kini kami datang nak batanyo, apokah Mak Sati mempromosikan sejenis ubek kada nan ka dijua atau diskusi tantang pamilihan kapalo daerah."
Baiklah angku-angku. Ambo ucapkan tarimo kasih karano syaraf angku-angku tagisia dek kalimaek spanduk.
Dangakan elok-elok, awak mulai diskusi awal hari ko juo.
Isi spanduk tu adolah kreasi Mak Sati surang. Nan ka dibicarokan khusus pil kada awak, untuak paubek kada urang Sumbar nan daerah kekuasaannyo barado di Minangkabau.
Selaku urang Minangkabau, tantu awak harus taimbau mampaeloki nan rusak, apolai nan manyangkuit nasib anak-kamanakan nan barado di kampuang.
Karano kato pil dari bahaso Balando, nan lah manjadi bahaso kito, tantu awak lah mangarati apo makasuitnyo.
Dari segi bahaso Pil Kada aratinyo ubek kada.
Kada ado duo macam.
1. Kada nan sabana kada, yaitu panyakik kulik nan namonyo bamacam-macam, sarupo, tukak, pakuang, kurok. Urang kanai panyakik kada dapek digambarkan jo kato-kato; alah ditukak jo ditekong, kanai pakuang-baliliaran, kini barumah di tapi ayia.
2. Nan kaduo, kada dalam arati kiasan, yaitu kada dakam utak. "Utaknyo di kada", mukasuiknyo urang tu bodoh, indak bisa babuek nan batua, pikiaran condoang ka nan jahek.
Nan ado dalam spanduk , dalam pangaratian nomor duo yaitu kiasan. Diskusi pil kada akan diarahkan, untuak malihek tando-tando urang nan indak bakada utaknyo atau kalau tampak tando-tando bakada utaknyo jaan sampai dipiliah.
Jadi hasil diskusi iko, nanti akan menghasilkan tando-tando urang nan indak bakada dan mancubo mengetahui tando-tando utak bakada tu! Jikok tando-tando samacam itu ado di salah surang calon kapalo daerah, inyo jan sampai dipiliah, Pono mancubo maresume.
Ambo tambahi. Ajo Udin maagiah filsafat , aratie nyo awak maingekkan wae sabalun kanai.
Batua, iyo itu bana, jawab Mak Sati.
Materi diskusi alah disiapkan Usuik. Kok lah salasai diolah, disarahkan ka tim sukses.
Usuik, cobo bao kamari ramuan pil kada. Agiah sabungkuih surang, iko babantuak resep.
Dek karano resepko indak dari doto, tapi dari Mak Sati sahinggo awak masiang-masiang dapek mambaco.
Setelah dibagikan, si Usuik mambacokan resep.
Nan lain manyimak.
Resep pertamo tantang kamampuan raso seorang kapalo daerah.
1. Kapalo daerah harus mamiliki kategori sarupo kayu gadang di tangah padang.
Batangnyo tampaek rang basanda, ureknyo tampaek rang baselo, dahannyo tampaek urang bagantuang, daunnyo tampaek bataduah diari hujan, tampaek balinduang di ari paneh, buahnyo elok dimakan.
2. Harus arif bijaksano. Tau diereng dengan gendeang, tau di ribuik ka mandingin
3. Indak sombong, gapuak indak mambuang lamak, cadiak indak manjua kawan
4. Harus adia, manimbang samo barek, maukua samo panjang
5. Harus jujur, bulek indak basandiang, indak manuhuak kawan sairiang
6. Disiplin, batanggo naik, bajanjang turun, kusuik manyalasai, karuah mampajaniah.
Resep nan kaduo tantang kamampuan pareso nan harus dimilikinyo. Kini jaman globalisasi kato urang. Dunia alah manjadi satu dalam bidang informasi dan transportasi, lalu manyusul pulo bidang-bidang lainnyo pada kehidupan manusia maso kini.
Kapalo daerah harus mangarati pulo tantang masalah iko.
Kini kamajuan diukua, jo kemampuan Sumber Daya Manusia manusianyo.
Kapalo daerah Sumbar nan ka datang haruslah urang nan mangarati bana tantang konsep dan keuntungan industri otak nan digagas pak Emil Salim.
Jadi bukan urang nan hanyo sibuak mamikiakan industri "gulai utak" untuak menservis wisatawan!
Daerah Sumbar secara budaya dan SDA pendukuang saroto geografisnyo indak cocok untuak industri-industri hiburan semacam itu.Kok inyo mangundang penanam modal industri tekhnologi canggih pertanian-peternakan, dan pendidikan, hal iko indak masalah dek awak.
Tapi kalau mangundang penanam modal untuak industri industri permen, rokok sarato karaoke, jo panti pijat, itu namonyo mambao panyakik untuak anak-kamanakan.
Tamasuak pulo barang-barang nan lah bisa dibuaek dek urang kampuang sarupo kecap, sabun, kopi indak paralu didatangkan urang dari lua.
Jaan sampai kapalo daerah indak mangarati permasalan sarato parubahan sarupo itu. Contoh keteknyo tantang internet sebagai sarana gratis atau katokanlah murah untuak mendapek informasi atau ilmu pangatuhuan ko. Kapalo daerah awak nan lalu-lalu, alun ado nan manaruah perhatian serius untuak pemanfaatannyo.
Iyoko duo resep atau resep raso jo pareso. Bahas surang-surang, karano angku-angku punyo labiah dari ambo nan hanyo tamat sakolah desa jaman saisuak.
Angku nan balimo tacatat sebagai peserta diskusi. Hasilnyo nanti awak sarahkan manjadi baka Tim Sukses.
Jadilah Mak Sati. Sutan Kayo mintak pulang. Ibarat kapa lah manapi, ibarat golek lah tibo di nan data. Dari spanduk lah tantu jantan batinonyo. Kami balimo lah dicatat si Usuik sebagai peserta.
Asalamualaikum ww. Tiok urang basalam jo Mak Sati.
Dikarang oleh : N. I. St. Sati jo Admin


text:
Tigo fasal caro-caro supayo salamaik manyubarang jalan.
Partamo, apo nan dilakukan sabalun manyubarang
Kana, kapai kama awak mako manyubarang bana. Kalau indak manyubarang baa? Kalau lai bisa dilompek i, lompek i sajo lah.
Sudah tu piciangan mato, baco bismillah.
Sensengan sarawa, malangkah lambek-lambek, caliak suok kida.
Mambungkukak stek supayo jaleh nampak apo nan lalu.
Sabalun manyubarang, kecekan ka sopir oto nan malinteh tu bahaso awak ka manyubarang.
Sabalun manyubarang jaan mancaliak ka ateh jo ka bawah, kok lalu bagai kapatabang bia an sajolah. Tapi musti mancaliak ka suok jo ka kida.
Kaduo, katiko manyubarang
1. Jaan dikijok pulo polisi nan sadang tugas di jalan tu.
2. Jaan maetong pitih nan tasimpan dalam dompet.
3. Jaan mancongkong pulo mambuhuakan tali sipatu sambia mancukie gigi.
4. Jaan manggawik-gawik pungguang.
5. Jaan bajalan saroman siganjua lalai. Pado pai suruik nan labiah. Kok indak saba Sopir oto beko, nyo tancap se gas. Tagalapuak awak.
Katigo, lah sudah manyubarang:
1. Jaan mundur pulo maambiak barang nan tajatuah.
2. Jaan dituruikan pulo jalan nan ditampuah oto.
3. Mantang-mantang awak salamat sampai di subarang, jaan galak-galak surang pulo. Barubah namo tu beko.
Lah salamaik sampai di subarang, taruih se lah pulang. Jaan malala kaniak - kamari.
Beko ditangkok Satpol PP baru tahu!
Baco alhamdulillah, mintak syukur ka Tuhan bahaso awak lai disalamaik annyo manyubarang.
LIMO TANDO-TANDO URANG TU LAI BARADAT
Inyo kecek an bana ka urang banyak, bahaso inyo lah lamo di rantau, sajak ketek. Jadi indak tahu bana inyo lai jo adat kampuangnyo.
Inyo kecek an bana ka urang nan sadang duduak manunggu nasi tahidang, bahaso inyo indak mangarati bana sopan santun dek karano indak panah baraja adat sajak ketek, dek karano tu inyo makan sajo dulu.
Inyo kecek an bana ka bininyo, bahaso di dalam adaik ko urang sumando adolah abu di ateh tunggua. Dek karano tu, abu buliah tabang kama ka pai kalau ado angin bakisa. Tapaso mamak rumahnyo manunggu duo hari duo malam dek karano mamak rumahnyo dijanjian dapek proyek.
Inyo kecek an bana ka kamanakannyo bahaso anak dipangku kamanakan dibimbiang. Dek karano kamanakannyo tu kini alah gadang, jadi indak paralu bana dibimbiang lai.
Nyo kecek bana ka kamanakannyo tu, bahaso urang nan dibimbiang ado tigo.
Partamo urang indak talok tagak bajalan lai.
Kaduo, urang baru diantak oto truk, patah kakinyo sabalah.
Katigo, adolah urang nak balagak-lagak buto dek karano mintak sidakah. Kamanakan kalau lah pandai bajalan indak paralu dibimbiang lai.
Dikarang oleh : Wisran Hadi


text:
Kadang-kadang saroman urang maninggan parangai.
Sajak si Atang diangkek manjadi walinagari, bagai-babagai karajo dibueknyo.
Biasonyo hari pakan hari Jumat, nyo ganti jo hari Salasa.
Urang heboh.
Tapi si Atang sambie maapuhi-apuih sunguiknyo, mangecekan bahaso hari Jumat adolah hari untuak beribadat.
Jaan hari Jumat tu dicampua-campua jo urusan duniawi.
“Hari Jumat lauk-lauk di lawik indak namuah makan umpan. Itu sababnya nelayan indak namuah turun ka lauik hari Jumat,” katonyo mambari alasan.
Bialah banyak urang nan indak satuju, inyo indak paduli.
Kini inyo nak mangganti namo nagari Saok Laweh tu jo Sayap Lipas.
Sabab, kato sayap lipas sangat cocok jo sifat urang nagari Saok Laweh.
Urang Saok Laweh suko marantau, tabang, kalau jatuah bana lipeh tu tatilantang, kuciang se indak namuah mamakan doh.
Banyak datuak-datuak di nagari tu nan gelisah.
Nan iko alun salasai, tibo pulo parentah dari Bapak Atang bahaso urang Saok Laweh indak buliah makan samba jariang.
Samba jariang dapek marusak kesehatan.
Salaian baunnyo busuak, jariang dapek menyebabkan asam urat naiak.
Padohal samba jariang tu adolah samba adat urang Saok Laweh.
Kalau indak tahidang samba jariang, rapek adat bisa batal.
Baitu bana pentingnya samba jariang tu.
Kini itu bana nan dilarang dek Bapak Atang.
Baa indak ka heboh urang sanagarinyo.
Satiok hari babagai parentah dikaluakan dek Bapak Atang. Aneh aneh sadonyo. Ado urang nan galak-galak surang sajo manyimak sagalo perintah Bapak Atang tu, ado nan rusuah bahkan ado nan sakik jantuang.
Dek indak tatahan lai manangguang babagai keanehan tu, akienyo nyo cari si Jila dek datuak-datuak Saok Lawek.
Sabab si Jilalah nan bisa mangecek langsuang jo Bapak Atang.
Mako pailah si Jila manamui si Atang, “Kok tumben?” kato si Atang babahaso Jawa manarimo kadatangan si Jila. Si Jila sakik hati. Nyo cari baleh dek si Jila.
“Iya sih dong,” jawek si Jila.
Sudah tu kaduo sobat palangkin takangkang dek galak karano samo-samo sumbang mangecek jo logat dan bahaso urang lain.
“Baa kaba, mako tangah malam haniang ko waang datang ka rumah den?” tanyo si Atang serius.
“Lah heboh urang sanagari ko dek ulah kalakuan waang! Macam-macam se nan ka waang ubah. Kecek waang nagari ko waang surang se nan punyo,” kato si Jila labiah serius.
“Jadi baa waden. Apo salah waden? Kok den ubah-ubah bana nagariko kan indak ado urang nan ka rugi doh.”
“Soalnyo bukan rugi atau indak. Tapi urang indak namuah sato gilo jo waang doh. Kok gilo waang, gilo sorang selah.”
“Gilo baa waden, Jila?”
“Apo nan takana dek waang, waang karajoan. Indak paduli urang nan ka sakik, urang nan kasusah.”
“Iyo, itulah nan jadi masalah den kini. Sajak jadi wali nagari ko, banyak se keinginan den nan musti den panuhi. Kadang-kadang rasonyo waden nak ka mamakan lamang ula, nak baranang sampai ka Mentawai, nak manggiliangan kaki den ko ka roda kareta api, macam-macam se nan taragak di den. Matoari nan tabik tu nan ka den unja bagai. Pernah pulo waden jatuah, patah kaki den dek malompek dari batang dadok.”
“Lai tahu waang nama panyakik baru nan alun dapek ubeknyo sampai kini lai?” tanyo si Jila.
“Apo tu namo panyakiknyo kawan?” tanyo si Atang.
“Kecek urang Minang, panyakik urang gilo baladiang,” jawek si Jila.
“O, itu namonyo. Orang gila berlading? Tul kan?
Apo tando-tandonyo panyakik tu Jila,” tanyo si Atang baliak.
“Manuruikkan kandak hati surang, dek karano waang lah manjadi walinagari. Indak paduli lai rakyat marasai, indak paduli lai urang nan ka susah. Itu panyakik nan waang idok an kini. Indak ado ubeknyo sampai kini doh,” jawek si Jila.
“Sudahlah Jila. Waang indak manyindia den kan?” runguik si Atang
Dikarang oleh : Wisran Hadi


text:
Tabik paluah Mangkutak baliak dari Bukittinggi mancaliak urang-urang nan kanai gampo.
Banyak rumah, toko, kantua, surau,musajik, rumah sikola nan runtuah.
Ado pulo nan tatimbun.
Namun samantangpun baitu, nan mambuek Mangkutak tagagau, kutiko nyo mancaliak jam gadang tu indak iduik lai.
Jarum jam gadang tu lah baranti baputa.
Kutiko lah sampai di rumah, Mangkutak manamui aciaknyo nan banamo Sabai Nan Aluih tu.
"Iko lah alamaik buruak ka sagalo urang Minang mah ciak. Jarum jam gadang di Bukik tinggi tu indak manggarik lai dioyak dek gampo. Kecek urang-urang di sinan, iko adolah tando bahaso wakatu lah mati dek urang Minang. Urang Minang ko indak ka bisa manga-manga lai, baiak sacaro nasional apolai sacaro internasional," kato Mangkutak.
"E, Mang. Waang musti bisa mamakai utak. Soal jarum jam gadang tu indak bisa manggarik lai dek karano dioyak gampo, itu kan dek karano masin jam gadang tu bana mungkin lah rusak. Indak ado kaitannyo jo nasib urang Minang nan banyak ko doh. Kok dipelok i baliak, lalu iduik jam gadang tu baliak, baa nasib urang Minang ko? Langsuang pulo barubah? Baa waang ko Mang. Stek stek waang jadian sadonyo tu kiramaik. Jam gadang lah, baringin gadang lah, rumah gadang lah," kato Sabai berang.
"Aciak jaan salah. Memang banyak nan kiramaik di nagari awak ko. Cubo bayangan dek aciak. Manuruik koran-koran nan den baco, labiah banyak urang Minang ko manyumbang ka Istano Basa nan alah tabaka tu daripado manyumbang ka urang nan taniao dek gampo. Itu tandonyo, urang Minang ko labiah picayo ka nan kiramaiak daripado ka urang nan kanai gampo. Gampo tu tajadi dek karano Istano Basa tu tabaka, lai jaleh dek aciak?" kato Mangkutak kareh hangok.
Sabai takangkang dek galak dek karano Mangkutak mangaik-ngaik an tabakanyo Istano Basa di Pagaruyuang jo gampo gadang nan malendo saluruah nagari ko.
Bisa jadi juo, baranti jarum jam gadang tu baranti pulo utak urang Minang ko bapikie waras.
Tapi Sabai indak namuah mangecek saroman tu ka Mangkutak tudoh.
Sabai takuik, kok salah paham pulo Mangkutak beko, manuduah utak urang Minang ko baranti bapikie waras. Nyo aliahan sajo ka persoalan lain.
"Mang. Takajuik Ai mandanga kecek waang tadi mah Mang," kato Sabai maaliah an persoalan.
"Kecek nan ma ciak?" tanyo Mangkutak.
"Kecek waang tadi. Labiah banyak urang Minang ko manyumbang ka Istano Basa nan ditembak patuih tu daripado manyumbang ka urang nan rumahnyo kanai gampo. Iyo bana tu?" tanyo Sabai mayakinkan dirinyo surang.
"Iyo ciak. Baitu koran-koran manulih. Itu aratinyo, urang Minang ko labiah picayo ka nan kiramaik daripado urang nan kanai gampo," jawek Mangkutak saroman urang dapek angin.
"Manuruik Ai, bukan dek karano Istano Basa tu kiramaik lalu urang banyak manyumbang doh Mang," kato Sabai.
"Kalau indak dek karano kiramaik, dek karano apo?" tanyo Mangkutak.
"Mang danga kecek Ai elok-elok. Jaan emosi-emosi ndak. Kalau banyak urang manyumbang ka Istano Basa, kan tampak bakeh sumbangan tu. Manyumbang atok awak, nampak atok tu. Manyumbang pintu awak, nampak pintu tu. Apo nan awak sumbangan tampak jaleh dek urang banyak. Sumbangan awak tu bisa pulo awak sabuik-sabuik ka urang banyak. Tapi kalau manyumbang ka urang nan kanai gampo, apo nan ka nampak dek urang lain? Indak bajajak sumbangan tu doh. Saroman mancampak an aie ka lauik," kato Sabai.
"Jadi manuruik aciak urang manyumbang ka Istano Basa tu dek karano supayo sumbangannyo tampak dek urang? Indak dek karano Istano Basa tu kiramaik doh? Kalau baitu, sumbangan urang tu pakai pamrih. Supayo awak dipuji-puji urang, baitu?" tanyo Mangkutak.
"Waang bajujur sajolah Mang. Sadangkan basidakah awak ka musajik mopiah, masuak sarugo nan awak arok di akhirat isuak. Mopiah imbalannyo sarugo! Apo lai kalau urang manyumbang limo juta untuak Istano Basa. Baa gak ati waang Mang? Lai bisa jujur waang ka diri waang ndak?" tanyo Sabai maaujak hati Mangkutak.
"Jadi manuruik aciak, itu sababnyo labiah banyak sumbangan untuak Istano Basa daripada sumbangan untuak urang nan kanai gampo? Iyolah tabaliak edong bana urang awak komah ciak," solo Mangkutak.
"Jadi, sakali lai Ai tegaskan ka waang Mang. Indak dek karano Istano Basa tu kiramaik doh, indak dek karano Istano Basa tu aset budaya atau bukti sejarah doh mako banyak urang manyumbang. Tapi dek karano satiok urang Minang nan waras, nio namonyo dicatat supayo manjadi sajarah pulo dek anak cucu isuak," kato Sabai.
"Atau, supayo mereka tu nak disabuik-sabuik pulo sebagai keturunan-katurunan rajo ndak?" solo Mangkutak.
"Jaan salah-salah waang Mang. Kalau indak ditembak patuih Istano Basa tu, mungkin ado urang nan ka dilantiak manjadi rajo di Istano Basa tu," kato Sabai.
"Urang ma ciak? Urang Pagaruyuang juo?" tanyo Mangkutak.
"Ntah. Indak jaleh dek Ai doh. Keceknyo katurunan Pagaruyuang. Tapi niniak muyangnyo dari Gunuang Sitoli," jawek Sabai sambia mampaarek lakek kainnyo.
"Sia ayah e," tanyo Mangkutak maniruan gaya kecek urang Piaman. "Bingkaruang?" kato Mangkutak sambia galak takakah-kakah sambia turun janjang rumah gadangnyo.
Dikarang oleh : Wisran Hadi


text:
Maluluang panjang Sabai di muko tivi mancaliak penderitaan urang di Jogja.Ado nan taimpok dek rumahnyo, pansan dan ado nan mati.Ado nan kailangan anak, kailangan mande, kailangan rumah, kailangan kepercayaan.Satiok sudah sumbayang Sabai taruih mangadu ka Tuhan.
Ya Tuhan, lah baa nagari kami ya Tuhan.
Baa mangko co iko bana cobaan yang Engkau timpokan ka kami ya Tuhan.
Apo bana kasalahan kami ko.
Apo iyo dek karano pemimpin-pemimpin kami ko alah mambalakangi agamo? Apo iyo dek karano pemimpin-pemimpin kami tu lah maninggakan kami? Ya Tuhan.
Bialah kami ditinggakan dek pemimpin kami, asa jangan Engkau ya Allah nan maninggakan kami.
Bisuak harinyo, Sabai mancaliak tivi pulo baliak.
Ado urang nan makan ubi parancih.
Ado nan barabuik-rabuik makanan kutiko helikopter datang maanta an.
Indak tabado ibo hati Sabai mancaliak penderitaan nan saroman tu.
Tapi nan mambuek Sabai tambah taluluang, kutiko mandanga jawaban pak menteri katiko ditanyo dek urang tivi.
Nan nyo makan dek urang tu, adolah makan tambahan tumah.
Jaan cameh bana lai.
“Cubo bayangan dek waang Mang! Lah jaleh urang di Bantul tu kalaparan, dapek ubi sakarek se lah mujua. Tu, nyo kecek an dek pak menteri ubi tu adolah makanan tambahan. Nan ma nan batua ko Mang. Ai nan salah danga, atau urang Bantul nan salah makan, atau pak menteri tu nan baru jago lalok?” tanyo Sabai kutiko Mangkutak datang manyandang sakaruang baju nan ka nyo bao ka Jogja.
“Ciak, jaan talampau emosi bana lai. Apo nan dikecek an pak menteri tu batua tumah,” jawek Mangkutak.
“O, jadi apo sajo nan dikecek an pak menteri tu musti batua? Urang lalok maunjua dek kalaparan dikecekan urang lalok bakaruah? Urang barabuik-rabuik makanan nan diambuangan dari oto truk dikecek an urang bagadang hati? Nan ka iyo-iyo selah Mang,” kato Sabai tasimumuik.
“Tu baa lai ciak. Aciak mancaliak dari bawah, pak menteri mancaliak dari ateh. Tantu iyo balain-lain nan tampak,” kato Mangkutak.
“Kapatang Ai baco koran. Kecek koran tu, sagalo bantuan untuk korban gampo di Jogja tu jaan disalurkan melalui pamarentah. Dek karano, kalau malalui pamarentah banyak bana kelok-keloknyo. Banyak bantuan nan indak sampai,” kato Sabai.
“Jadi, baa mukasuik aciak?” tanyo Mangkutak.
“Indak masuak aka Ai doh Mang. Indak picayo lai urang ka pamarentah manyalurkan bantuannyo doh. Baa mangko sampai baitu bana? Ka pamarentah sandiri awak indak picayo?” tanyo Sabai.
“Ciak. Mako urang indak picayo tu, dek karano alah tabukti. Tsunami di Aceh, bamilyard-milyard bantuan datang dari saluruah dunia, tapi labiah saparo anyuik di tangah jalan. Sampai kini, urang di Aceh tu masih payah. Jadi, wajar se tunyo ciak, kalau urang indak namuah manyalurkan bantuannyo malalui pamarentah lai. Bayangan dek aciak. Lah jaleh urang susah, basuruah japuik pulo pitih, bareh bantuan ka kantu lurah nan jauahnyo sampai duo atau tigo kilometer. Nak mambunuah?” kato Mangkutak pulo malapehkan sakik hatinyo.
“Tu baa lai Mang. Apo nan bisa awak bantu untuk dunsanak awak nan di Jogja tu?” tanyo Sabai.
“Awak musti pai ka Jogja tu. Waden lah mangumpuakan baju-baju urang nan manyumbang, langsuang ka waden agiahan ka urang di sinan,” jawek Mangkutak.
“Jaan lai Mang. Jaan. Beko tibo di sinan, waang ka ditanyo dek urang. Alah malapor ka polisi, alah mintak izin ka pak lurah, pak camat, pak bupati? Kok alun, bantuan waang tu nanti dianggap sebagai bantuan liar,” jawek Sabai.
“O, baitu. Kutiko gampo tibo, kan indak pulo gampo tu malapor ka kantua lurah jo kantua camat doh. Awak musti pai ka sinan ciak. Awak harus maagiah bantuan sacaro langsuang,” kato Mangkutak.
“Jaan lai Mang. Beko waang dituduah macam-macam,” kato Sabai.
“Waden nak mambantu, lalu waden pulo nan kadituduah macam-macam. Jadi baa niat urang-urang nan mamarentah ko? Iyo lai sabana nak manyalamatkan rakyat atau maniao rakyat?” tanyo Mangkutak tarabo.
“Aciak mampatakuik-takuik waden agaknyo mah?” kato Mangkutak.
“Kok kareh bana hati waang nak pai, bisuaklah barangkek. Bialah Ai buek samba randang agak tujuah kilo, galamai sasumpik, karupuak jangek satangah karuang. Baoan bisuak dih?” kato Sabai.
“Samba randang? Karupuak jangek? Galamai? Kecek aciak, urang di Jogja tu sadang baralek?” pakiak Mangkutak indak tabado.
“Itulah bantuan dari Ai nan indak ka mungkin dikorupsi urang, Mang,” kato Sabai stil yakin sambia bajalan ka dapua.
Dikarang oleh : Wisran Hadi


text:
2. Inyo kecek an bana ka urang nan sadang duduak manunggu nasi tahidang, bahaso inyo indak mangarati bana sopan santun dek karano indak panah baraja adat sajak ketek, dek karano tu inyo makan sajo dulu.
3. Inyo kecek an bana ka bininyo, bahaso di dalam adaik ko urang sumando adolah abu di ateh tunggua. Dek karano tu, abu buliah tabang kama ka pai kalau ado angin bakisa. Tapaso mamak rumahnyo manunggu duo hari duo malam dek karano mamak rumahnyo dijanjian dapek proyek.
4. Inyo kecek an bana ka kamanakannyo bahaso anak dipangku kamanakan dibimbiang. Dek karano kamanakannyo tu kini alah gadang, jadi indak paralu bana dibimbiang lai.
5. Nyo kecek bana ka kamanakannyo tu, bahaso urang nan dibimbiang ado tigo. Partamo urang indak talok tagak bajalan lai. Kaduo, urang baru diantak oto truk, patah kakinyo sabalah. Katigo, adolah urang nak balagak-lagak buto dek karano mintak sidakah. Kamanakan kalau lah pandai bajalan indak paralu dibimbiang lai.
Ditulis dalam Fatsal-fatsal Urang Tak Baradat


text:
Malang benar nasibmu.
Tak kusangka dan tak kuduga.
Nama Mekah yang ada di pundakmu seakan telah luntur.
Engkau dilangkahi negeri antah-berantah.
Mana suraumu?
Mana masjidmu?
Mana orang-orang hebatmu.
Atau engkau rela mencopot semboyan itu dari dadamu?" Indak hujan dan indak pulo ado angin, Tan Baro bapuisi surang sadang duduak di lapau Uwo Pulin. Sadangkan kawan-kawannyo cuma nampak malongo bantuak kabau kapanasan di tapi kubangan. Ka masuak kubangan, tali singkek.
"Wo, tolong aia dingin agak sagaleh!" Kato Kari Garejoh.
"Untuak apo aia dingin?" Tanyo Uwo nan sato pulo tapana.
"Munkin Tan Baro tasapo gai. Bia nak dibacokan capak-capak baruak saketek dek Mak Pono," jawek Kari.
"Batoh, Kari. Tasapo baa pulo ambo? Sia nan manyapo?" Kato Tan Baro baliak batanyo.
"Eh, indak! Salamo ko indak pernah tadanga dek ambo Tan Baro bapuisi saroman itu. Ijankan bapuisi, mandanga Uncu barabab se Tan Baro manutuik talingo," baleh Kari.
"Ha....ha. Sakali ko, puisi ambo tu manggambarkan keprihatinan kecek urang kini. Ambo maraso ibo panuah tando tanyo, baa kok nagari Sarambi Makah tu kucun di arena em-te-qiu. Katonyo, nagari tu gudang ulama, gudang sikola agamo, tapi bisa kalah dek Mantawai," kecek Tan Baro mampajaleh mukasuiknyo.
"Apo, Tan? Sarambi Makah kalah dek Mantawai? Lai indak salah juri tu? Atau Tan Baro nan salah baco?" Giliran Tacin mangaluakan suaro.
"Itulah kanyataan nan indak bisa awak tutuik. Namo Sarambi Makah, nampaknyo hanyo pamanih se lai. Awak kan samo-samo tau, Mantawai indak nagari mayoritas Islam sarupo di siko. Tapi, bia saketek, nampaknyo sabana boneh. Di awak lai banyak, tapi ampo barek," kato Tan Baro nan indak bisa manyuruak-an raso kacewanyo.
Baitulah gambaran suasana lapau Uwo Pulin pagi kapatang. Walau nan manjadi barita gadang di surek kaba 'Singgalang' adolah banyaknyo palamar masuak pagawai nan indak luluih, tapi dek komunitas lapau Uwo, labiah manarik barita hasil em-te-qiu dari Luak nan Bunsu. Manariknyo, dari daftar juara, tanyato nagari Sarambi Makah ado di bawah Mantawai.Baitu juo kampuang Mak Pono, kampuang Ajo Tondeh sarato kampuang Uncu Labai samo-samo di bawah Mantawai dan tantu samo barisi ampo barek.
Untuang sajo kampuang Uncu, kampuang Mak Pono sarato kampuang Ajo lai indak pakai istilah Sarambi Makah atau Sarambi Madinah bagai. Saumpamo kampuang Ajo pakai Sarambi Madinah, barangkali ka jadi bulan-bulanan pulo Ajo dek kawan-kawannyo pagi tu.
"Jadi, nampaknyo nan bantuak iko paralu jadi palajaran dek awak. Saumpamo maagiah namo anak, ijan barek-barek bana. Lai bana diagiah namo Saleh, Muslim, Amirullah atau lainnya, tapi indak tajujuang dek nyo kan parcuma. Namo sabarek bumi jo langik, tapi parangainyo cingkahak, kan ka jadi pagunjiangan se di tangah kampuang.
"Jadi baa lai Tan?" Tanyo Udin Kuriak.
"Kalau nantik kampuang ambo paralu diagiah gala pulo, mako cukuik SARABI MAKAH se," kato Tan Baro nan disambuik jo galak dek kawan-kawannyo.
Espe St.Soeleman
http://www.hariansinggalang.co.id/palanta.html


text:
Dilanjuik dulu carito si buyuang ko jo versi lapaunyo, sambia mangalai2 dek lah mati pulo ditikam raso samba baluik masiak goreang balado ratak ratak leba nan dirancah jo patai diirih serongLah Rabaa lo hari dikampuang sadang rami bana balai malakik tangah hari ko, dek rami balai yo jaankan kudo nan kabalari bahu jo ikua sajo bisa bagesoh lalu lalang diantaro jalan lapak-lapak panggaleh, si Buyuang ko yo kamahawo kawan samo gadang e lai nan sadang mangopi dilapau Mak Piih, yo talen bin stedi bana nyo si buyuang kabalai rabaa ko, baju licin sarawa jaan disabuik sabana tajam basandiang suduiknyo, sapatu lokak dari buatan cibaduyut basemir mangkilek bisa lo kuciang nan manggesoh kaki sarawa si buyuang bacamin ka sipatu lokak si buyuang, pagalangan tangan sabakah suok lah lakek lo jam tangan barantai ameh bamerek MIDO (tabali malam), Cincin bamato tapak jalak lakek dijari manih tangan sabalah suok, sabalah kida ndak namuah lo kalah jo batu akiak sagadang kalereang sarupo batu akiak si Tessy Srimulat, balubang tangahnyo, pahobi batu akiak batu ko namonyo combong diikek lo ameh penang.
Sato masuak lapau mak Piih, disapo sakali kanti2 wakatu keteknyo dikampuang "alowww bro...pa kabar bro"
Si Edi nan manyuduik dipalanta mairuik kopi yo agak tatagun babisiak ka Si Dirih nan duduak disubalahnyo"oiii dirih tahu waang...tu si buyuang ba Bro Bronyo"
Bia lah den tanyo ka Si Buyuang lu apo lo arti e Bro bisiak si Dirih ka si Edi
"aaaaaaa aratieee bro..tuuwww yuaaangg, banyak nah gaya waang mah yuaaang, "
Tanang pren..jaan "apo kaba bro" tu samo arati e "apo kaba kanti2 den nan dilapau ko
"oiii co itu mah arati e..duduaklah waang kasiko Bro" lah ba bro lo si Edi ko
Lah bajadi maota lamak si Buyuang jo kanti2 e dilapau, si buyuang mahawo kawan lai jo jam tangan Mido barantai ameh tabali malam jo cincin ameh penangnyo maikek batu tapak jalak jo combong
"onde mandeh, tahu ndak waang Edi, Dirih, Sudia mulai jalan di sitinjau lauik yo agak licin tadi dek hari hujan, waden manyetir oto ampia tagalincia lai, naik turun babelok-belok jalan disinan yo (naik turun jo babelok-belok ko inyo layokan tangan si buyuang ko kamuko iduang kawan-kawan nyo malagakan jam tangan jo cincinnyo)
maraso kanai hawo bana si Dirih, Edi jo Sudia mancaliak gaya si buyuang nan malenggang lenggok tangannyo, nan dicaritokan jalan mandaki jo manurun sarato babelok-belok tapi layok tangannyo ko yo sabana manjadi raso kalapeh tangan ko dari bahu e :) mahawo kawannyo
Mulai lo masuak manghawo jilid duo si Buyuang (Emang kabinet aje yang jilid dua bro :)
Nden caliak kuciang-kuciang dikampuang awak lai elok laku, ndak saroman kuciang nan den paliharo di rumah den di Jarkata :)tahu ndak waang Edi< Dirih< Sudia kuciang Jarkata ko sabana jaek
Dirumah nan dicabiak e lah kurisi sofa den nan dari kayu Jati jepara tu< den lacuik jo lidi ondee tabang hambuanyo ka ateh tipi layar data den nan 36 inci tu Di, ooo bangkik rabo den den kaja , lari lo kuciang ko ka ateh kulkas duo pintu den, abih kesabaran den Sudia den ambiak lai tangkai sapu den langkang lai kuciang ko tabang hambua kalua rumah, yo sansai waden lah naik lo ka kap masin oto kijang inova nan den baok kakampuang ko (padohal dirental 15 hari ) yo ampun waden deknyo Di, lah bagores2 cat oto dek dicaka kuciang ko
“ndak gitu do Yuang, baa kiro2 kok dek ado lo karaji senek kami ha< biaso lah mamborong banda proyek pak wali nagari, tolonglah waang bayia lu sado alahe minum kami ko, nampaknyo iyo lah mamacik bana waang pai marantau ka Jarkata tu” kecek si Sudia nan lah mulai muaok maliehek si Buyuang gilo manghawo sajo bacilotet
Aman tu Bro, lah dikaruak e dompet ko yo ndak tangguang lo kakah dompet ko lah dihawonyo lo pitih modal untuak kapambali galeh liak di jarkata (tantu taba rono e jo pitih sirah 100 ribu)
Mak Piih bara kasodoalahe minum kami, ambo nan mambayianyo, ehhh buyuang lah padek kini mah, agiah se lah selembar karate sirah tu ka Mak Piih baanyo
Iko ha..pacik lah dulu mak Pii”kecek si buyuang ndak kaberetong bagai wak do (lah mahawo lo si buyuang ko liak)
Lah maurak duduak kawan batigo tadi kalua dari lapau mak Pii
Nan si Buyuang inyo tamui Mak Pii
Mak..mak bara etongan kopi tadi, ndak sampai bagai doi saratuih ribu, baliakan lah kepeang den tadi mak, itu piti ka modal manggaleh di Jarkata mah..tadikan ambo kecekan ka Mak pii “pacik sajo dulu” itu bukan baragiah ambo do mak
Mak Pii : Haaaaa !!!! ??????
( Ir. Jupardi )


text:
“Tan Baro..apo nan waang karajokan tu, maetong angko-angko proyek SD tu Waang” si Tamburin mambuka kecek
“Iko ha Tamburin Waang caliak se lah paretongan angko-angko mode kini ko”
Si Tamburin lah manyigi etongan angko-angko dikareteh kosong di meja Tan Baro ko
“Onde…mancari nomor buntuik Waang yo, iko kan indak ado lai dijua tarang-tarang dikadai kopi, lah di basmi dek aparat, keceknyo ka urek-ureknyo” si Tamburin agak
takajuik dek si Tan Baro masih indak lupo juo jo candu lamonyo ko
“Waang ndak tahu do Tamburin, iyo tarang-tarangan co dulu mamasang buntuik dikadai kopi indak bisalai, kok ndak tarang yo cari nan galok” baleh si Tan Baro
“Makasuik nan galok mamasang buntuik ko baa ?, si Tamburin penasaran
“Ado beko kaki tangan agen buntuik tu datang ka Waden, tingga maagiahkan nomor pasangan se lai jo kepeang, tu inyo catat, nan waden ndak tahu kama kaki tangan agen buntuik ko manyetor, kok kalua nomor Waden inyo datang maagiah tahu jo hadiah sasuai bara angko nan den pasang” Si Tan Baro maagih panjalasan ka si Tamburin
“Beko lah waang maituang angko nan mambuek kapalo den paniangko, kalua awak lai dari kantua ko, tu lawan domino awak lah manunggu di lapau si Lena , sakik ati den
dek kalah nan kapatang, waang den caliak agak lamah main waang katiko awak kalah jo si Kutar nan mandannyo Si Raman”
“Nan kalah ka patang Waden ilang pangana Tam, dek Waden ado masalah jo urang rumah, tapi Waang paso juo Waden main katiko tu, tapi kok kini Tam lah tarang utak Den liak badomino, awak lawan baliak si Kutar jo si Raman, awak agiah inyo ka “bulan”, indak diagiah ancik lai”
“Segeh lah waang lai, angkek ikua dari kursi tu, jaan baduo awak sakali kalua” Si Tamburin maangkek karate etongan buntuik si Tan Baro tadi sambia mangecek-ngecek tu pandangan suduik matonyo inyo layangkan ka ruang Pak Camaik’
“Iyolah Tam,,den pai lu ka lapau si Lena tu,
“Taruih lah, sabanta lai den irik lo langkah ka sinan”
***
Si Tamburin jo si Tan Baro lah tibo di lapau si Lena, disinan lah manunggu lawan bareknyo badomino si Kutar jo si Raman. Sabalun batu domino bakucatak di meja nan
dialeh triplek tipih, urang barampek pagawai nagari nan masih mamakai baju siragam tampek dinas masiang-masiang makan siang manjalang luhua di lapau si Lena.
“Lah..lah..main wak lai, Lena baok kasiko batu domino nan didalam kaleng tu” Si Bahar ndak saba lai untuak malawan si Kutar nan bamandan jo si Raman.
“Sarupo biaso yo Tam, awak main limo set sajo, sia nan kalah bayialah makan, minum jo rokok nan awak pasan disiko,..Lena..lena..goyang teh talua ampek lah, tu tambah rokok 4 bungkuih lo” Kecek si Kutar sambia mangocok batu domino nan lah tatumpah dari kaleng ka meja.
“Tan Baro simak main ko stek, caliak main Mandan jan asa sorong se batu tu, kapatang lamah bana parituangan Waang den caliak, kini baa lah kosentrasi bana waang ko” Si Tamburin maingekan mandannyo Tan Baro
“Iyo lah Tam, kapatang utak den bacabang dek ado masalah stek jo urang rumah”
Lah bajadi bakuhampai main domino pagawai kantua ko, manjalang ka putih set partamo, tibo-tibo si Tamburin tapakiak dek ulah si Tan Baro mambunuah balak anam
Mandannyo surang.
“Tan Baro,ndak manyimak Waang main, dari turun pagi lah barakali den agiah ikua anam tu, indak waang anam-anamkan malah waang adu” Si Bahar mambuka 3 buah batunyo tamasuak balak anam nan mati, jo duo batu lain nan sairiang sajalan jo balak anamnyo
“Tanang se lah lah den etong tu batu baradu ko, den bunuah balak anam waang kan bia takunci batu ko, balak limo den kalua, nan batu den ketek matonyo, bukak lah lai batu tu, nan batu den 14 mato, bara mato waang Kutar..Raman” Si Tan Baro lah mancaliak mato domino nan tingga ka si Kutar jo Raman, samantaro si Tamburin ndak masuak etongan lai dek batunyo nan tingga gadang-gadang matonyo.
“Lawan batu den dek waang Tan Baro, etong dek waang kalah sagiriak waang mah dari mato batu den…balak ese, balak duo, ampek tigo jo duo kosong jumlahnyo 13.” Si Kutar manunjuak mato batunyo ka si Tan Baro
“Iyolah lamah bana waang Tan Baro, indak putiah dek waang paretongan bara mato lawan nan tingga, cubo waang anam-anam kan, lah jaleh santiang jo waden batu tu,
aturan awak di set partamoko tingga mancari sabaleh se lai, lah gim dek urang mah” Si Tamburin mancampakan batunyo katangah jo muko agak singik ka mandannyo
si Tan Baro nan asa ma maadu batu sajo.
Tan Baro ka manjawek kecek si Tamburin, tibo-tibo dari sampiang lapau si Lena, datang oto kijang kompong nan ado kursi diateh baknyo, dari oto tu turun 5 urang pagawai PP (Pamong Praja) nan sadang batugeh marazia pagawai nagari nan suko cabuik di jam karajo.
Urang nan parampek ko indak dapek mangelak lai tatangkok basah dek anggota PP, lah inyo cataik identitas urang barampek namo jo dima instansi batugeh salaku Pagawai Nagari. Tamburin, Tan Baro, Kutar jo si Raman tapaso maneken berita acara kajadian ko.
Dari subarang lapau si Lena, dibaliak batang asam, nampak Rubiah bini si Tan Baro maintip kajadian ko, hatinyo sanang lakinyo Tan Baro tatangkok dek patugeh PP. Si Rubiah nan maagiah tahu ka patugeh PP di lapau si Lena ado ampek urang Pagawai Nagari cabuik di jam karajo tamasuak lakinyo
Si Rubiah lah duo minggu bacakak jo lakinyo si Tan Baro. Alah abih kasabarannyo mancaliak tingkah laku lakinyo nan pitih gajinyo abih dek main buntuik jo domino nan mambuek dapua di rumah indak “barasok” Si Rubiah baharok bia si Tan Baro lakinyo sadar. Kok sakali kanai tangkok tantu inyo lai indak dipecat jadi pagawai, paling dapek surek paringatan kareh dari atasannyo.
Sanak kasadonyo
iko sekedar...selingan sajo...
main domino ko yo candu urang awak..jam karajopun masih maampeh meja dilapau kopi..lah pemandangan umum awak caliak
danga2 kaba buruang si Tamburin jo Tan Baro..ko prestasinyo cukuik spektakuker di Domino, lah labiah 10 Meja lapau si Lena ..pacah2 dek hampe batunyo..ha...ha..ha
cilotehko fiksi belaka, kok ado namo jo gala nan samo hanyo kebetulan belaka
salamiak berakhir pakan....
Oleh : Ir. Jupardi


text:
Kota Indonesia
Daftar kota di Indonesia Sumatera Banda Aceh · Langsa · Lhokseumawe · Sabang · Subulussalam · Binjai · Gunungsitoli · Medan · Padang Sidempuan · Pematangsiantar · Sibolga · Tanjungbalai · Tebing Tinggi · Bengkulu · Jambi · Sungaipenuh · Dumai · Pekanbaru · Bukittinggi · Padang · Padangpanjang · Pariaman · Payakumbuh · Sawahlunto · Solok · Lubuklinggau · Pagar Alam · Palembang · Prabumulih · Bandar Lampung · Metro · Pangkal Pinang · Batam · Tanjung Pinang Jawa Jakarta · Tangerang · Serang · Cilegon · Tangerang Selatan · Bandung · Banjar · [...]


text:
Si Jila lah patah samangat.
Inyo tamanuang di pangka jambatan kanso.
Lalu si Atang nan baru pulang dari kanduri manujuah hari urang kampuangnyo nan mati di elo ombak kutiko gampo bacampua jo pasang naiak.
Si Jila maajak si Atang mangecek di bawah batang dadok.
“Waden kecewa,” kato si Jila maelo angok. Inyo nampak sadiah bana.
“Ha? Dek sari waang basumangaik bana jadi Satpol PP, maurus pasa.
To kini lah baranti se? Indak sasuai gaji jo tanago nan dikaluakan?” tanyo Atang.
“Ado hal-hal nan mambuek aden kecewa jo urang banyak ko,” sambuang si Jila.
“Apo tu? Jalehan lah ka den.”
“Kutiko waden jadi Satpol PP. Basobok den jo urang gaek manggaleh durian. Inyo manyasak bana sampai ka jalan. Den kecekan, pak kalau manggaleh awak musti tertib, ikuik aturan. Jaan menggaleh nan salamak dek apa se. Lai tahu waang baa jawek apa tu?”
“Apo jaweknyo?”
“Berang nyo ka den, E, anak mudo, keceknyo ka den. Lai mambaco koran kalian ndak? Indak? Lai tahu kalian, bahaso kini awak lah masuak ka dalam Pasar Bebas. Lai tahu ndak apo arti pasar Bebas? Indak tahu? Pasar bebas tu artinyo, urang manggaleh ko bebas apo nan dijuanyo, siapo nan mambalinyo, bara haragonyo, di ma inyo manggaleh. Itu nan pasar bebas. Baa kalian ko. Awak petugas pasa, tapi arti pasar bebas se indak tahu.”
“Jadi pasar bebas tu mukasuiknyo bebas sagalonyo. Oto bebas parkir, oplet bebas lalu lalang manurunan panumpang, urang bagak bebas mamintak pitih ka supir-supir. Urang buliah bebas manjual apo nan ado dinyo. Manjua diri buliah juo. Baitu?” tanyo Atang.
“Ma jaleh diden. Apak tukang durian tu tanyato labiah hebat pulo lai daripado ahli ekonomi tantang pasar bebas.” Jawek si Jila.
“Iyo dareh apak tumah. Dari ma inyo mambao durian?”
“Keceknyo dari Koto Tangah. Kami ko urang Sakotang, tahu kalian ndak, kecek apak tu ka den sambia manapuak dado. Sakotang tu artinyo Sakoto Tangah! Saluruah urang Koto Tangah! Kok waang usie den manggaleh di siko, sa Koto Tangah urang ka mambunuah waang. Bengak! Baa mangko samakin bengak se petugas-petugas pasa ko kini, ha?. Baitu kecek apak tu,” kecek si Jila katakutan.
“O, jadi Sakotang tu Sakoto Tangah. Den kiro waang salah sabuik, sakoteng waang sabuik sakotang. Sakoteng kan minuman dari santan bacampua jahe, kacang, roti tigo karek. Sagaleh saribu. Indak itu doh?” kato si Atang galak takangkang.
“Kecek apak tu pulo, kalau den usie inyo manggaleh di pasa ko, bararti samo jo mausie sagalo urang Koto Tangah nan ado di nagari ko. Waang tahu ndak, Walikota tu sakotang tumah, hariak apak tu ka den. Baa manuruik pandapek waang Tang. Waden taruih se diancam dek urang-urang macam apak tu. Itu sababnyo waden baranti jadi Satpol PP. Pado tarancam nyawa den di tangah pasa, yo ndak?”
“Jadi apo nan ka waang karajoan lai?”
“Waden ka baraja agamo elok-elok di surau Batu, sudah tu baraja adat jo Datuak Tan Tapo.
” “Lai dapek pitih awak dek baraja agama jo adat tu?”
“Urusan waang cuma pitih, pitih, pitih. Kalau nak jadi urang, isi dado waang jo keimanan, isi utak waang tu jo pengetahuan adat budaya. Itulah akibatnyo, kalau sakola dulu karajo mancenek se. Tatap bano sampai gaek,” kato si Jila berang.
“Sudah lah Jila. Jaan dihino bana kawan waang ko lai". jawek si Atang baibo hati.
Dikarang oleh : Wisran Hadi


text:
Takajuik si Atang mancaliak panampilan si Jila.
Lah barubah bana kawan tu kini.
Talingo, iduang, bibie lah baagiah subang.
Di lihie tagantuang pulo dukuah tangkurak kapalo urang sagadang tinju.
Langannyo dilingka galang aka baha.
Pakai tatoo pulo di dakek katiak.
Jari tangannyo panuah dek cincin; batu akiak, tapak jalak, dalimo, kacubuang jo badar basi.
Di pinggang tasalek pulo karih ketek.
“Baru saminggu den tingga an, lah barubah se waang mah. Baa mangko co iko bana ko? Frustrasi bana waang dek karano indak tapiliah jadi kapalo daerah? Stres?” tanyo si Atang ka si Jila.
“Ruponyo waden dikarajoan urang. Patuiklah indak surang juo nan mamiliah den. Nyo kabuakan pandangan urang mancaliak den. Sahinggo tak nampak waden dek urang banyak lai doh. Iyo jahek permainan urang tu. Dukun kiramaik dari ma kolah nan dibaonyo salamo kampanye kapatang,” jawek si Jila sakik hati.
“Sia nan mangarajoan?”
“Indak paralulah itu nan disabuik. Badoso awak manuduah-nuduah urang. Nan jaleh kini waden lah dapek panangkanyo, nyo agiah Angku Kiramaik Panjang Jangguik.”
“Jadi, baa mangko sagalo nan aneh-aneh ko waang pakai. Subang, galang, kaluang, karih? Bantuak hantu sasek nampak diden mah.”
“Kecek Angku Kiramaik tu, waden akan diserang dari segala jurusan setiap detik oleh berbagai jenis hantu setan tu supayo waden mati capek. Hantu setan jihin tu akan masuak ka badan den ko dari sagalo tampek nan lamah. Dari lubang talingo, lubang iduang, muncuang, lihie, pasandian, pusek. Itu mangko Angku Kiramaik maagiah den sagalo tangka setan tu. Itu nan den pakai kini,” jawek si Jila.
“O, jadi jo sagalo subang, cincin, kaluang jo galang untuk paambek setan masuak ka badan waang?”
“Iyo. Waang nyinyie komah.”
“Jaan jaan nan setan tu waang,” baleh si Atang galak surang.
“Sudahlah Tang. Waang pandai mancimeeh den se. Angku Kiramaik tu iyo bana kiramaik. Cubo pikie dek waang. Urang nan sadang luko parah, nyo latakkan sajo salai daun tantang luko tu, baranti luko tu sakali. Baa? Hebat inyo ndak?” “Kok barubek pulo waden ka Angku Kiramaik tu baa Jila?”
“Apo sakik waang?”
“Waden sakaum lah kalaparan. Kecek urang, kamanakan, anak dunsanak-dunsanak den tu dapek busung lapar. Aden ka mintak tangka lapa ka dukun kiramaik tu.”
“Mukasuik waang?”
“Den ka mintak daun tangka lapa. Kutiko den latakkan daun tu di pusek den ko, ilang lapa den agak satahun. Indak paralu waden makan-makan lai. Baa gak hati waang Jila? Lai buliah ndak?”
“Jihin! Itu cimeeh tumah! Ma lo ado daun nan bisa manahan lapa urang salamo satahun! Gilo waang!”
“Buliah nak samo-samo gilo bana awak, Jila. Kini indak waang sajo nan lah gilo dek dukun-dukun tudoh, tapi hampie sadonyo urang Minang nan mangaku baugamo Islam ko lah gilo badukun. Labiah picayo inyo ka dukun kiramaik dari pado kekuasaan Tuhan lai. Labiah kuaso pulo dukun pado Tuhan dek mereka tu lai. Lah banyak nan syirik.”
“Sudahlah Tang. Aden dikarajoan urang, kanai sihir. Itu sababnyo aden mintak tolong ka Angku Kiramaik,” jawek si Jila sakik hati.
“Kok lai ka mintak toloang juo, manga indak langsuang se ka Tuhan. Baa kok pakai perantara pulo? Awak ko kan urang Islam. Diaja untuk mandoa, mamintak langsuang kapado Allah. Waang kiro Tuhan tu paralu lo pakai agen? Itulah waang. Salamoko karajo waang jadi agen tiket, jadi agen rakyat, agen iko agen itu supayo dapek komisi. Lalu waang sangko Tuhan baitu pulo. Punyo agen. Handie!”
“Tu kini baa nan rancak lai?”
“Campak an sagalo tangka-tangka nan waang pakai tu. Pai mandi, manjuak aie, sumbayang, mintak tobat, mangaji, badoa, mintak bana langsuang ka Tuhan apo nan waang inginkan. Jaan awak ko samakin gaek jadi samakin bodoh, Jila.”
“Jadi, nan salamo ko waden lah sasek?”
“Indak sasek lai doh, mandan. Lah jadi syirik! Kok mati waang dalam kaadaan syirik ko, waang langsuang diumbanan masuak narako! Narako Jahanam! Narako wel! Mintak tobat capek! Sumbayang!”
“Lai ka Makkah juo urang madok sumbayang lai, Tang?” tanyo si Jila kacamehan.
“Indak!” jawek si Atang.
“Ha? Jadi kama madok urang sumbayang kini lai Tang?” rarau si Jila.
“Ka Kiblat molah, bengak!” hariak si Atang.
Dikarang oleh : Wisran Hadi


text:
Mandatangi undangan baralek alah ado sajak saisuak. Di kampuang- kampuang dulu undanganko disampai-an jo mambao / maantaan siriah dikalangan urang padusi, manjalehan pabilo alek tu kadiadoan, alek apo nan dimukasuik (alek parnikahan, alek katam kaji, alek mangaqiqah-an anak, alek manaiak-i rumah). Di lua acara adaik saumpamo katiko aleh nikah, urang nan diundang 'buliah' datang bilo sajo. Datang baralek pabilo wakatu sajoko biasono
disabuik 'paimakan'. Sainggono alek di kampuang saisuak tu baunyai-unyai, baari-ari. Kok nyampang alektu alek parnikahan, kadang-kadang, lah pai anak daro dibao no marantau dek marapulai, urang datang juo lai baru, pai makan ko. Kalau nan datangno alah takudianko bana, tantu tapaso manantian urang batanak jo manggulai baliak dulu mangko ka dapek makan.
Makan di rumah urang baralek, duduak dilapiak, di lantai, nan baaleh jo siprah makan. Duduak malingka maadoki juadah di ateh kain siprah tu. Nan laki-laki baselo, nan padusi basimpuah. Diateh siprah makanko basusun samba-samba, langkok sakali jo paminun kawa, katan jo ajik, jo kalamai, jo pinyaram, jo kue talam, disusun tingkah batingkah. Juadah nan dilatak-an sarupo iko biaso disabuik sabagai jamba baserak. Urang nan datang 'pai makan' biasono indak musti sarangkek-sarangkek, nan datang-datang juo, nan alah sudah salasai makan buliah pai maninggaan rumah urang baralek Si pangka mameloki jamba baserak cako satiok kali sarombongan tamu pai sasudah salasai makan.
Samba nan alah bakeh diambiak tamu sabalunno dibao ka balakang, ditambah atau diganti baliak piriangno. Katiko datang baralek sarupo iko jarang urang nan makan bajamba, jadi makan di piriang surang-surang. Caro duduak pun samo duduak sajo laki-laki jo padusi, paliang-paliang agak dipisah-an sajo saketek antaro rombongan apak-apakjo rombongan induak-induaktu. Nan datang sabagai tamu tantu tatap musti bataratik katiko makan. Duduak baselo, makan kulimek-kulimek, indak barimah, indak jambak-jambau maambiak samba nan juah dari tampek awak duduak, indak mancapak-capak, indak manyingajo manyisoan nasi di piriang. Baitulah adab makan nan dibiasokan urang, di kampuang.
Urang-urang padusi nan datang pai makan indak mambao kado, tapi mambao bareh di dalam kaduik atau kampia. Urang laki-laki biasono malenggang sajo. Kok tadunsanak bana, basalam tempe saketek biko katiko kapai, tapi itu pun jarang pulo. Alah agak kudian-kudian saketek, dek tamu nan datang ado nan kawan kanti satampek bakarajo, mako di antaro tamu muloi ado nan mambao kado. Acok kali kadoko paralatan pacah balah, galeh salusin (dalam kotak), atau piriang salusin, atau cangkia jo tadah agak salusin dsb, dsb. Sainggo sasudah baralek amuah panuah lo Biliak ciek jo barang pacah balahbatumpuak-tumpuak.
Kini di kota ataupun di kampuang urang mangiriman kartu undangan. Alek biasono sakali jadi, bahkan dalam jangko wakatu (jam) nan ditantuan. Urang kini indak amuah lai mangarajoan alek baunyai-unyai, baabih hari, sababindak praktis. Di kota urang baralek biasono di gaduang partamuan. Disiko adab makan manjadi 'marosot', sabab urang makan sambia tagak.
Adab makan ko rupono iyo balain antaro ciek tampaik jo tampaik lain. Balain bagi surang urang jo urang lain. Nan di sabagian urang biaso-biaso sajo,amuah manjijikkan dek nan lain. Sarupo mampakumua ayia minum, atau mancukia gigi sasudah makan.
'Mampakumua' ayia minum, asa jan talampau 'demonstratif' bana (sarupo katiko sudah manggosok gigi), mungkin memang iyo ado paraluno, untuak 'maanyuikkan' makanan nan tasangkuik antah dimaa-dimaa di dalam muncuang. Sainggo kalau ka dikarajoan juo musti jo caro haluih, basilambek, untuak indak manjadi paratian urang nan samo duduak. Baitu juo mancukia gigi, iko indak monopoli di rumah makan Padang sin do, di restoran di hotel babintang pun tusuak gigiko ado disadioan urang. Cuma teknik mancukia gigitantu musti haluih. Biasono mancukia gigitu sambia batutuik muncuang jo tangan kida, supayo indak tampak di urang nan di tukiangi' tu. Sudah tu, kok basuo no, kalua-an jo sopan atau jo haluih ka serbet atau ka tissue. Jadi indak di 'hambuihan' ka piriang bakeh awak do, itu tantu indak sandereh nampak di urang.
Contoh lain nan dapek manjadian sabagian urang salah persepsi adolah makan manyuok jo tangan. Urang awak, baitu pulo umumno urang Malayu tamasuak jo urang Malayu di Tanah Semenanjuang, sangaik tabiaso makan manyuok jo tangan.
Indak mamakai sendok jo garapu doh. Di awak ado tampek basuah, 'kabasuah', 'kobokan' untuak tampek mambasuah tangan baiak sabalun makan maupun sasudah makan. Di Malaysia ado cerek khusus, jo panci khusus balubang-lubang tampek manampuang ayia pambasuah tangan nan dituangan dari cerek pambasuah tangantu. Samantaro urang ado nan 'jajok' bana mancaliak awak manyuok jotanganko. Konon, inyiak Haji Agus Salim, di suatu parjamuan di nagari Bulando dicimeeh-an dek surang urang Bulando katiko baliau manyuok jo tangan ko. Kecek si Bulando ko, 'Mancaliak caro angku makan, nampakno iyo alun patuik nagari angku mardeka lai do. Angku makan sarupo urang primitif makan, ' jano. Aa jawek inyiak Haji Agus Salim. 'Lai tau angku alah bara banyak muncuang urang nan ditampuahno di sendok nan angku pakai tu? Lai tauangku apo-apo sajo panyakik tiok urang nan alah panah mamakai sendok tu?
Samantaro tangan amboko iyo surang ambo sin nan mampagunoan untuak makan, alun ado urang lain lai doh. Dan ambo tau bana nilai kabarasiahan no. 'Ndak pandai mangecek si Bulando tu lai jadino. Namun baitu antaro sasamo awakpun kadang-kadang nampak juo nan dikarajoan urang lain dakek awak agak 'mangganjia'. Sakali wakatu ambo makan jo kawan-kawan di restoran hotel. Dek kabatulan makan jo gulai ikan, jo samba lado, dan kabatulan kami sameja adolah urang nan biaso makan pakai tangan kasadono, kami katapianlah sendok jo garapu, kami mintak 'kobokan'. Cepak cepong kami makan. Sasudah makan, sasudah mambasuah tangan saketek jo 'kobokan' ambo tagak, pai mambasuah tangan ka 'westafel'. Surang kawan ambo, sasudah mambasuah tanganno di kobokan, lalu manyiram tanganno jo ayia minum dari galeh nan dituanganno ka piriang. Walaupun di ambo indak aneh bana pamandangan tu, tapi di kawan ambo urang Sunda, tabulancik matono mancaliak. 'Baa mangko disinan jo caro sarupo itu ang mambasuah tangan, indak pai sin ka kran di sampiang sinan? Aa iyolah sabana jorok ang, ' jano.
Di ambo nan sangaik indak suko bana mancaliak urang makan basiso. Biasono dek akok, dek gadang mato pado paruik, mako sampai makan basiso. Di tampek urang baralek mancaliak nan sarupo itu, 'babulu' mato ambo, tapi aa nan ka disabuik. Panah ambo basuo jo urang nan singajo bana manyisoan nasi dipiriangno sasudah makan. Bukan nasi rimah-rimah, tapi masih saparampek piriang, di tutuikno jo tampek basuah, di basuahno tanganno. Ambo tanyoan, baa mangko disisoan nasi sabanyaktu? Baa jano, itu rasaki taranak, buliah diagiah-an ka ayam atau ka kuciang. Jaleh itu bukan jawaban. Jaleh pulo bahaso kabiasoan sarupo itu sangaik indak elok, mubazia.
Sumber: www.cimbuak.com
Penulis: Muhammad Dafiq Saib, St. Lembang Alam


text:
Adopun warih nan bajawek pusako nan batarimo umanaik nan bapakai dari rang tuo dahulunyo, nan sabarih bapantang hilang satapak bapantang lupo, kok hilang nan sabarih ka guru cubo tanyokan kok lupo nan satapak cari tunggue panabangan nyo. Adopun warih nan Bajawek, pituah dek guru mangaji sajak dari Alif, pituah dek mamak babilang sajak dari aso, na aso Allah duo bumi tigo hari nan satu ampek aie sumbayang limo pintu razaki anam budak dikanduang bundonyo tujuah pangkek manusia salapan pangkek sarugo sambilan pangkek Muhammaik kasapuluah Muhammaik jadi, sinan bakato tuhan kito Kun katonyo Allah Fayakun kato Muhammaik Nabikun kato Jibraie yaa Ibrahi kato bumi jo langik Kibrakum kato Adam,
Jadi sagalo pekerjaan, apo bana nan tajadi, sajak dari Luah dengan Qalam sampai ka Arasy jo Kurisyi wago sarugo jo narako walo nak bulan jo matohari walau ndak langik dengan bumi samuik sameto sakalipun takanduang dalam wahdaniah tuhan, adolah limo parakaro, maanyo nan limo parkaro, tanah baki, tanah baku, tanah hitam tanah merah jo tanah putiah, tanah ditampo dek Jibraie dibaok mangirok kahadiraik tuhan talempa kahateh meja, disinan bijo mangko kababatang sinannyo kapeh kamanjadi banang disitu langik kamarenjeang naiak disitu bumi kamahantam turun disinan ketek mangko kabanamo disinan gadang mangko kabagala disinan Adam nan batamponyo iyo kapanunggu isi duya.
Dek lamo bakalamoan dekasa baasa juo dek bukik tumbuakan kabuik dek lauik ampang muaro abih taun baganti taun mangko malahiekanlah ibu manusia Siti Hawa sabanyak 39 urang, mako dikawinkan dari saorang kasaorang dari nan surang ka nan surang nan bunsu indak bajodoh mangko banazalah nabi Adam katiko itu Ya Allah ya rabbil alamin perkenankanlah aku dengan anak cucu aku kasadonyo kandak sadang kabuliah pintak sadang kabalaku mukasuik sadang disampai kan tuhan.
Bafirman tuhan ka Jibraie, hai malaikaik jibraie mangirok engkau kasarugo nan salapan, kabakan ka anak puti bidodari nan banamo Puti Dewanghari anak dek Puti Andarasan bahaso inyo kadiambiak istri dek Sutan Rajo Alam diateh duya, mako mangiriok lah Jibraie kasarugo nan salapan kamangabakan ka Puti Dewanghari bahaso inyo ka dijadikan istri dek Sutan Rajo Alam diateh duya, mako mamandang lah Puti Dewanghari kaateh duya nampaklah anak Adam diateh alam Sigumawang antaro huwa dengan hiya dikanduang Abun jo Makbun wallahualam gadangnyo hati.
Mako dikumpuekanlah alat perhiasan kasadonyo, apo alat perhiasan nan dibaok, iyolah payuang panji kuniang payuang bahapik timba baliak lengkap sarato jo marawa kuniang cando kajajakan bertatah intan dengan podi buatan urang disarugo, mako batamulah urang tu dipuncak bukit Qaf.lalu dinikahkan dek kali Rambun Azali dipangka Titian Tujuah dibawah Mejan nan kiramaik dibaka kumayan putiah asok manjulang kaudaro takajuik sakalian malaikaik tacengang sagalo saluruah Bidodari manyemba kilek ateh langik bagaga patuih diateh duya tarang bandarang cahayonyo lapeh kalangik nan katujuah tahantak kahadiraik tuhan sabagai sasi pernikahannyo.
Dek lamo bakalamoan abih bulan baganti bulan abih taun baganti taun, salah saurang anak cucu baliau nan bagala Sutan Sikandarareni nan manjadi rajo kuaso sadaulat dunia mampunyoi katurunan nan partamo Sutan Maharajo Alif kaduo Sutan Maharajo Depang katigo Sutan Maharajo Dirajo, Sutan Maha Rajo Alif mamarentah Banuruhum, Sutan Maharajo Depang mamarentah dinagari Cino sadangkan Sutan Maharajo Dirajo lapeh kapulau Paco mamarentah di Pariangan Padang Panjang dipuncak gunuang Marapi mambagi nagari manjadi tigo luhak partamo Luhak Tuo Tanah Data kaduo Luhak Agam nan bongsu Luhak Limo Puluah.
Perjalanan Sutan Maharajo Dirajo
Adaopun Syekh Sikandareni rajo alam nan arih bijaksano, mancaliak anak lah mulai gadang lah masak alemu jo pangaja timbue pikiran dalam dado timbualah niaik didalam hati nak manyuruah anak pai marantau mancari alimu jo pangalaman, mako tapikialah maso itu joa anak nak kadilapeh balie dilauik basa, nampaklah sabatang kayu gadang tumbuah dihulu batang Masie banamo kayu Sajatalobi, daun rimbun rantiangnyo banyak batang panjang luruih pulo, tabik pangana andak manabangnyo kadibuek pincalang tigo buah untuak palapeh anak pai marantau.
Mako dikumpuekanlah sagalo cadiak pandai ditanah Arab dibaok kapak jo baliuang panabang kayu nantun, lah banyak urang nan manabang lah tujuah baliuang sumbiang lah tigo puluah kapak nan patah kayu nan indak kunjuang rabah, apolah sabab karanonyo rukun saraik alun tabaokkan, datanglah urang cadiak pandai sarato jo urang arih bijaksano maagiah pitunjuak jo pangaja, mako dikumpuakanlah urang katiko itu, didabiah kibasy sarato unto dibaka kumayan putiah asok manjulang kaudaro, urang mandoa kasadonyo.
Mamintaklah Sutan Sikandareni katiko itu ya Allah ya rabbil alamin perkenankanlah aku manabang batang kayu Sajatalobi untuak mengharungi lauik basa, kandak sadang kabuliah pintak kabalaku, baguncanglah hulu batang Masie gampolah hari tujuah hari tujuah malam sahinggonyo rabahlah batang kayu nantun, mako datanglah urang nan baalimu maambiak daun jo batangnyo, daun diramu manjadi dawaik kulik diolah jadi karateh kapanulih Quran tigopuluah juih untuak mangaji dek umaik nan banyak, kulik batangnyo diolah manjadi kain untuak sumbayang panyambah Allah dengan rasul.
Lah rabah kayu Sajatalobi, batangnyo dikarek tigo kapambuek pincalang tigo buah, sabuah kapincalang Sutan Maharajo Alif nan cieklai untuak Sutan Maharajo Depang ciek pulo untuak Sutan Maharajo Dirajo, hari patang malampun tibo dipanggie anak kasadonyo diagiah pitujuak jo pangaja sarato baka pai marantau. Tantangan Sutan Majo Alih diagiah baka Mangkuto Ameh Sijatajati, sadangkan Sutan Majo Depang diagiah baka pakakeh tukang, adopun Sutan Majodirajo dibakali kitab barisi undang didalamnyo. Ayam bakukuak subuah pun tibo pagi datang matohari tabik, barangkeklah anak katigonyo marantau kakampuang urang.
Adopun tantang Sutan Maharajo Alif tambonyo ditutuik samantaro, sadangkan Sutan Maharajo Depang carito dihantikan sampai disiko, salorong pado Sutan Maharajo Dirajo taruih balaie ka Pulau Andaleh nangko, sabalun Sutan Maharajo Dirajo pai mahadang silauik lapeh mandapek kawan nan banamo Syekh Shole nan bagala Cati Bilang Pandai urang nan cadiak candokio sarato arih bijaksano barasa dari hulu sungai Masie, dalam pajalanan singgahlah Sutan di tanah Parsi, Himalaya, India, Campo jo Siam, mandapek pulo kawan nan diangkek manjadi kapalo dubalang, nan surang bagala Harimau Campo nan kaduo Kambiang Hutan nan katigo Kuciang Siam ampek bilangan jo Parewa nan bagala Anjiang Mualim.
Adopun Cati bilang pandai, pandai manarah manalakang pandai manjarum manjarumek pandai mamati jo aie liua pandai manyisia dalam aie pandai manembak dalam kalam, kalam kapiek gilo buto, basilang sajo palurunyo lah kanai sajo disasarannyo, pandai mambuek sambang loji pakai pasak datang dari dalam alun diraiah lah tabukak lah tibo sajo dijangkonyo, baitu pulo si Harimau Campo, urang bagak dari India, badan babulu kasadonyo, urang takuik malawannyo makan tangannyo bak cando guruah, capek kakinyo bak cando patuih tibo digunuang gunuang runtuah tibo dibatu batu tambuih pandai manyambuik jo manangkok bisa mangipeh jo malapeh pandai basilek jo balabek jikok malompek bak cando kilek, kok disabuik tantang si Kambiang Hutan, bak batanduak dikapalonyo pandai balari ditangah rimbo tau di padang nan baliku tantu jo tanjuang nan babalik tau jo lurah nan babatu tau jo aka nan kamambalik, babanak ka ampu kaki, barajo di hati basutan di mato kareh hati Allahurabi,kok pakaro hetong di balakang,
Dikaji pulo tantang si Kuciang Siam, kok manyuruak dihilalang sahalai, maambiak indak kahilangan, bantuak bak cando singo lalok, santiang manipu jo manepong, kok malangkah indak balasia, malompek indak babuni, kunun lidahnyo indak baense, muluik manih bak tangguli kok manggauik indak mangasan, lah padiah sajo mangko ka tau, baitu pulo tantang si Anjiang Mualim, Parewa nan datang dari Himalaya, mato sirah bak cando sago gigi tajam babiso pulo, angoknyo tahan larinyo kancang, pandai maintai di nan tarang pandai mahangok dalam boncah, sabalun sampai pantang manyarah, pandai manikam jajak tingga, jajak ditikam mati juo, bahiduang tajam bak sambilu, bia kampuang lah papaga, inyo lah dulu sampai didalam.
Catatan:
· Mangkuto Ameh Sijatajati yang berbentuk tanduk diabadikan masyarakat menjadi tudung kepala kaum Bundo Kanduang di Ranah Minang.
· Sutan Sikandar Reni dalam al Qur'an disebut Raja Iskandar Zulkarnain yang artinya Raja yang mempunyai dua tanduk atau Alexander The Great King of Macedonia
Mudah2an Ota Urang Minang diatas ado gunonyo, ambiak sajo sado nan paralu, dih.


text:
Desa Likupang, Manado, Indonesia
Desa Kima Bajo Dusun 1, Kecamatan, Kabupaten Minahasa Utara, North Sulawesi Utara, Manado, Indonesia
Jl. Jend Sudirman Kav. 85-87, Manado, Indonesia
Tongkaina, Bunaken, Manado, Indonesia
Jl. Raya Trans Sulawesi, Kalasey, Manado, Indonesia
Jl. Jend. Sudirman, Gunung Wenang, Manado, Indonesia
Jl. Sudirman No. 123, Manado, Indonesia
Jl. Raya Manado Bitung, Watutumou II, Kec. Kalawat, Kab Minahasa Utara, Manado, Indonesia
Jl. Raya Trans Sulawesi, Manado, Indonesia
Desa Kima Bajo Dusun III, Kecamatan, Manado, Indonesia
Jl. Dr. Soetomo No 4, Manado, Indonesia
Lembeh Strait, Manado, Indonesia
Desa Makawidey - Lembeh Strait, Manado, Indonesia
Kasawari, Lembeh Strait, Manado, Indonesia
Jl. Sudirman No. 45, Manado, Indonesia
P. O. Box 1734, Manado, Indonesia
Jl. Sam Ratulangi No. 199, Manado, Indonesia
Jl. Arie Lasut No. 69, Manado, Indonesia
Jl. Raya Tanah Wangko Desa Kalasey, Manado, Indonesia
Tongkaina, Wori, Manado, Indonesia


text:
Jl. Laras Datuk Bandaro, Bukittinggi, Indonesia
Jalan Jendral Sudirman No 57, Bukittinggi, Indonesia
Jalan Yos Sudarso No 7, Bukittinggi, Indonesia
Jalan Panorama 30, Bukittinggi, Indonesia
Jalan Raya Bukittinggi - KM 17, Bukittinggi, Indonesia
Jalan Batangmasang No 97, Bukittinggi, Indonesia
Jalan Kesehatan No. 34, Bukittinggi, Indonesia
Jl. Nawawi No. 1-3, Bukittinggi, Indonesia
Jl. Soekarno Hatta No. 30, Bukittinggi, Indonesia
Jl. Yos Sudarso No. 7A, Bukittinggi, Indonesia
Jl. Sukarno Hatta, Garegeh, Bukittinggi, Indonesia
Guru Hamzah Street No 1, Bukittinggi, Indonesia
Jl. Sudirman No. 55, Bukittinggi, Indonesia
Jalan. Yos Sudarso no.29, Bukittinggi, Indonesia


text:
Berkat bantuan BPKP Kabupaten Tanah Datar dalam pengelolaan keuangan daerah telah mencapai… Pada hari Rabu (20/06) bertempat di daerah Aia Pacah, Padang –Sumatera Barat, telah dilaksanakan peresmian acara peletakan batu pertama pembangunan gedung kantor Perwakilan BPKP Provinsi…
Bertempat di Auditorium Gubernuran Sumatera Barat, Padang diselenggarakan acara pelantikan pengurus Ikatan Akuntan Indonesia (IAI) Wilayah Sumatera Barat untuk periode 2012 - 2016. Dalam rangka memperingati HUT BPKP ke-29 , Perwakilan BPKP Provinsi Sumatera Barat bekerjasama dengan Ikatan Akuntan Indonesia (IAI) menyelenggarakan acara “Seminar… Bertempat di aula seminar Gedung Pasca Sarjana Universitas Andalas, Padang (13/03) telah diselenggarakan acara penandatanganan nota kesepahaman (MoU) antara Perwakilan BPKP Provinsi Sumatera Barat…
Baca selengkapnya..
PELETAKAN BATU PERTAMA PEMBANGUNAN GEDUNG KANTOR PERWAKILAN BPKP PROVINSI SUMATERA BARAT22 Juni 2012 10:41:41 / sumbar / dibaca: 216 kali / Kat: Kegiatan Sosial, Seremonial
Baca selengkapnya..
KEPALA BPKP SEBAGAI KETUA DEWAN NASIONAL IAI MELANTIK PENGURUS IAI WILAYAH SUMATERA BARAT21 Juni 2012 13:34:01 / sumbar / dibaca: 210 kali / Kat: Kegiatan Sosial, Seremonial
Baca selengkapnya..
Seminar Nasional Korupsi & Audit Forensik - Kerjasama IAI & Perwakilan BPKP Provinsi Sumatera Barat04 Juni 2012 10:02:59 / sumbar / dibaca: 209 kali / Kat: Konsultasi, Asistensi dan Bimtek
Baca selengkapnya..
Penandatanganan MoU antara BPKP Provinsi Sumatera Barat dengan Universitas Andalas Padang 14 Maret 2012 21:40:39 / sumbar / dibaca: 559 kali / Kat: MOU, Kerjasama
Baca selengkapnya..
Pada hari Rabu (20/06) bertempat di daerah Aia Pacah, Padang –Sumatera Barat, telah dilaksanakan peresmian acara peletakan batu pertama pembangunan gedung kantor Perwakilan BPKP Provinsi…
Bertempat di Auditorium Gubernuran Sumatera Barat, Padang diselenggarakan acara pelantikan pengurus Ikatan Akuntan Indonesia (IAI) Wilayah Sumatera Barat untuk periode 2012 - 2016. Dalam rangka memperingati HUT BPKP ke-29 , Perwakilan BPKP Provinsi Sumatera Barat bekerjasama dengan Ikatan Akuntan Indonesia (IAI) menyelenggarakan acara “Seminar… Bertempat di aula seminar Gedung Pasca Sarjana Universitas Andalas, Padang (13/03) telah diselenggarakan acara penandatanganan nota kesepahaman (MoU) antara Perwakilan BPKP Provinsi Sumatera Barat…
Bertempat di Auditorium Gubernuran Sumatera Barat, Padang diselenggarakan acara pelantikan pengurus Ikatan Akuntan Indonesia (IAI) Wilayah Sumatera Barat untuk periode 2012 - 2016.
Dalam rangka memperingati HUT BPKP ke-29 , Perwakilan BPKP Provinsi Sumatera Barat bekerjasama dengan Ikatan Akuntan Indonesia (IAI) menyelenggarakan acara “Seminar… Bertempat di aula seminar Gedung Pasca Sarjana Universitas Andalas, Padang (13/03) telah diselenggarakan acara penandatanganan nota kesepahaman (MoU) antara Perwakilan BPKP Provinsi Sumatera Barat…
Bertempat di aula seminar Gedung Pasca Sarjana Universitas Andalas, Padang (13/03) telah diselenggarakan acara penandatanganan nota kesepahaman (MoU) antara Perwakilan BPKP Provinsi Sumatera Barat…


text:
Penetapan Sumbangan Pengembangan Pendidikan (SPP) Progresif Mahaiswa Program Magister (S2) dan Program Doktor (S3) di Universitas Brawijaya
Keputusan Rektor Universitas Brawijaya Nomor: 292/SK/2012 tentang Penetapan Sumbangan Pengembangan Pendidikan (SPP) Progresif Mahasiswa Program Magister (S2) dan Program Doktor (S3) di Universitas Brawijaya. SK Rektor tentang Penetapan Sumbangan Pengembangan Pendidikan (SPP) Progresif Mahasiswa Program Magister (S2) dan Program Doktor (S3) dapat di download pada link berikut:


text:
Basuluah matoari bagalanggang mato urang banyak, bahaso Mangkutak Alam, adiak kanduang Sabai Nan Aluih, anak Rajo Babandiang nan mati tabunuah dek Rajo Nan Panjang, indak tamat bagai SMU doh.
Jaankan SMU, SMP sajo angok-angok i.
Saluruah tukang kaba, anak randai, tukang saluang tahu, bahaso Mangkutak adolah laki-laki biaso, parewa saroman kito-kito ko juo.
Parewa tu mukasuiknyo adolah; gadang ota, utang balemak peak di lapau-lapau, mangecek nak ka mambunuah urang sajo, tapi alun surang juo nan mati tabunuah lai.
Kini urang lah eboh.
Indak urang di lapau-lapau nan kalimpasiangan doh, tapi saluruah urang cadiak pandai sa alam Minangkabau ko.
Kalimpasiangan dek karano Mangkutak lah pakai gala profesor pulo kini.
Kutiko urang maadoan kongres kebudayaan jo pertemuan saudagar Minang sa dunia, namo Mangkutak Alam talatak di ateh sakali sebagai pancaramah. Prof. Dr. Mangkutak Alam, baitu bana tatulih dalam buklet acara tu.
Banyak urang mangaduan kalakuan Mangkutak nan saroman tu ka si Sabai.
Jaanlah saroman tu bana mancimoohan gala-gala urang santiang-santiang tu.
Sabai satuju jo pangaduan urang banyak tu. Lalu Mangkutak dipanggie datang.
“Mang. Waang iyo lah dareh bana kini yo?” sindia Sabai, kutiko Mangkutak naiak janjang rumah gadangnyo.
“Baa ka indak pulo. Siapa dulu dong aciaknya? Ya ndak?” kato Mangkutak jo caro mangecek urang-urang kini.
“Kalau aciaknya Sabai Nan Aluih, perempuan terkenal se alam Minangkabau ko, adiaknyo tantu indak pulo buliah katinggalan,” sambuang Mangkutak.
“Mang. Waang baranti lah baolok-olok lai. Umua lah jagat, sikola indak, tapi kini waang lah pakai gala propesor pulo. Indak malu waang ha?” kato Sabai mulai naiak paneh bukaluangyo.
“O, jadi nan mambuek aciak maimbau den, dek karano waden ka jadi nara sumber dalam kongres tu? Kan bisa sajo waden jadi nara sumber tunyo. Waden kan pelaku budaya Minang juo,” jawek Mangkutak.
“Tasarah waang lah. Nak jadi nara sumber, nak jadi nara pidana, nak jadi nara persada, suko hati waang lah. Tapi banyak urang nan mangadu ka Ai. Bukan soal waang jadi nara sumber, tapi waang manjadi panceramah mamakai gala propesor! Bilo waang jadi jadi propesor, ha!” hariak Sabai.
“O, itu soalnyo. Soal waden mamakai gala propesor tu? Sabananyo indak paralu diebohan bana tudoh ciak. Biasonyo nyo tu,” kilah Mangkutak.
“Biaso? Urang indak sikola mamakai gala propesor waang anggap biaso? Iyo lah tabaliak bana dunia ko kini mah diak oi,” kato Sabai.
“Jujur-jujur se lah Mang. Apo mukasuik waang mamakai gala saroman tu? Supayo banyak waang dapak honor? Dek karano urang ka pilkada, lalu waang nak manjalonan diri pulo jadi calon bupati?” sambuang Sabai.
“Waden kiro wajar bana waden pakai gala tu. Mintuo den pulang kampuang. Jadi, gala nyo tu indak nyo bao doh. Kecek bini den, pakailah gala papa tu dek uda, manjalang papa pulang. Baa manuruik aciak? Salah den?” tanyo Mangkutak.
“O, jadi gala mintuo waang nan waang pakai salamo inyo pulang kampuang? Baitu?” sorak Sabai sambia galak takangkang-kangkang.
“Baa kok galak aciak? Indak salah bagai waden doh kan ciak?” tanyo Mangkutak.
“Nan salah utak waang tu. Waang kecek an gala tu saroman baju pangulu. Buliah dipasalang-salangan ka minantu? Dan minantu buliah pulo mamakai baju mintunyo?” kato Sabai sambia maapuih aie matonyo dek galak.
“Ciak. Daripado gala tu nyo latak an sajo dek mintuo den di ateh meja makan samantaro inyo rirayo di kampuang, kan labiah rancak waden pakai. Bamanfaat juo gala tu jadinyo. Gala-gala saroman tu indak buliah awak padiaan manganggur doh ciak,” kato Mangkutak serius.
“Mubazir. Urang mubazir kawannyo setan, yo kan ciak?” sambuang Mangkutak.
“Mang, gala saroman tu indak bisa dipasalang-salangan doh diak oi,” kato Sabai.
“Aciak lai! Sok pulo aciak kini mah. Sadangkan bini lai dipasalang-salangan dek urang! Apo lai gala popesor? Kan indak kabadoso bagai awak manyalang gala urang doh,” kato Mangkutak mandareh.
“Mang. Takana dek Ai, waang dek sari riyayo hari apo, ha? Mako tiba-tibo jadi hengak se waang?” tanyo Sabai.
“Waden malapeh hari Kamih. Rirayo hari jumat. Sumbayang idul fitri hari Sabtu. Kan baitu kecek menteri agamo, ndak ciak? Lebaran silahkan hari Jumat, tapi sambayangnyo hari Sabtu. Lai takana dek aciak pidato menteri tu di tipi?” kato Mangkutak.
Dikarang oleh : Wisran Hadi


text:
zul
:
syafrial-Duri: Assalamualaikum wr.wb sanak pkdp sadonyo ambo sakaluarga mengucapkan Selamat idul fitri 1433 H
syafrial-Duri: kok dapek radio dan palanta pkdp bisa kito pagunokan utk komonikasi / maota nan bamanfaat bagi dunsanak kito dimano sajo barado
zul: ndehhh yg ka maota lamak tu bana nan indak ado,... pak syafrial
darpendi: kami dari PKDP mengucapkan selamat bakarjo di rantau urang, mari kito jago namo kampuang ....
darpendi: dari PDKP mukomuko bengkulu
Guest_9014: kami dri pkdp sumsel mari kita kembanglkna pkdp sampai keluar negri
bgd anton: kadusanak awak yg ado dirantau smo 2 kito sukses kan pkdp sampai keluar negri amiin
zul: yop samo2
Guest_5702
: sabananyo ,,,
Guest_5702
:
refniati koto
: sasuai bana mah
sikueiiii: wayaiiiik
sikueiiii
: dimanyo ko aaaah
refniati koto
: iyo tadi jakarta tampol
refniati koto
:
refniati koto
:
agoez vilian
: Sato ciek
zul: met pagi dunsanak kasadonyo.......termasuk nan di lua nagari.........
jkt 07/05 jkb
: salamaik basobok jo dunsanak pkdp seluruh indonesia....
jkt 07/05 jkb
: baajenyeh wee kiniko ndak adoje kabaedoh urang piaman nan dibinjai sumut......
Guest_2522: assalamualaiku wr. Wb
Guest_2522: assalamualaiku wr. Wb
zamroni: salam kenal uda2, uni2 dikampuang ambo ado pembangunan masjid yang terbengkalai mohon bantuan uni2 uda2 ambo yang diperantauan , silahkan kunjungi www.masjidalhasanatain.com
darpendi: mari kito berquran ke kampuang halaman.............
darpendi: bergurban............
jkt 07/05 jkb
: slamat idul adha bakek dunsanak pkdp kasadoe.......
darpendi: salam untuak ajo mukhlis di PKDP palembang. si pen di kuraitaji
Guest_9030
: salam kenal dari ambo ughang piaman nan badomisili di batusangka
Guest_9473: salam dari ajo andre dari pkdp merangin
Guest_8064: asamualaikum dunsanak anbo nan d kampuang.slm knl dr ambo anak rantau.
Guest_6144: yop samoo
Adrin : Assslm dunsanak ambo di kotomandakek, pauh, djati sei pasak pariaman nan dicinto , ambo lahie di rantau gadang di rantau amuah bakumpua jo orang kampung induk ambo di depok di ma alamat PKDP Depok
taufik : salam dunsanak
taufik : ambo nio tanyo dunsanak jadwal ajo suryadi nyiar??/mks dunsanak